Hauteskunde Orokorrak 2019ko apirilaren 28a. Hauteskunde-batzordeen erabakiak. - Hauteskundeak - Segurtasun Saila - Eusko Jaurlaritza - Euskadi.eus\nHauteskunde Orokorrak 2019ko apirilaren 28a. Hauteskunde-batzordeen erabakiak.\nHauteskunde-Batzorde Zentralaren (HBZ) eta beste Hauteskunde-batzorde batzuengoen erabakien eta jarraibideen bilduma, 2016ko hauteskunde orokorretan bete beharrekoak. Gai hauek dituzte:\n2019ko apirilaren 28ko hauteskunde orokorrak eta 2019ko maiatzaren 26ko Udal, Lurralde Historikoetako Batzar Nagusietarako eta Europako Parlamenturako hauteskundeak hain jarraian egiteak hauteskunde-kanpainaren antolaketaren gainean dituen ondorioei buruzko Hauteskunde Batzorde Zentralaren martxoaren 4ko 3/2019 Instrukzioa. (BOE, 56. zk., 2019-03-06koa)\nKantabriako PHBren apirilaren 5eko erabakiaren aurkako errekurtsoa. Erabaki horren bidez, Autonomia Erkidegoko presidenteari eta Obra Publikoen Kontseilariari Comillasko portuko obren proiektua aurkezteagatik isun bat jarri zitzaien. Batzordeak errekurtsoa ezestea eta PHB horren erabakia berrestea erabaki du (HBZren erabakia, 2019-04-16koa).\nPSOEk eta Coalición por Melillak errekurtso bat aurkeztu dute Melillako Hauteskunde Batzordearen martxoaren 29ko erabakiaren aurka; horren bidez Melilla hiriko Gobernuari Merkatu Zentralean erabilera anitzeko gela bat inauguratzeagatik irekitako zehapen-espedientea artxibatzen zen eta. Batzordeak Melillako Batzordeak egindako jarduerak deuseztzat jo ditu eta jarduerak atzera eramateko agindu du, salaketa aurkeztu zeneko mementora (HBZren erabakia, 2019-04-11koa).\nPSOEk eta Coalición por Melillak errekurtso bat aurkeztu dute Melillako Hauteskunde Batzordearen martxoaren 29ko erabakiaren aurka; horren bidez, Ingurumeneko Kontseilariak Melillako haur-parke berriaren obretara egindako bisitagatik irekitako zehapen-espedientea artxibatzen baitzen. Batzordeak Melillako Batzordeak egindako jarduerak deuseztzat jo ditu eta jarduerak atzera eramateko agindu du, salaketa aurkeztu zeneko mementora (HBZren erabakia, 2019-04-11koa).\nPPk Melillako hauteskunde-batzordearen erabakiaren aurkako errekurtsoa aurkeztu du; izan ere, erabaki horren bidez hiriko presidenteari eta Koordinazioko eta Ingurumeneko kontseilariari zehapena jarri zitzaien Oro Ibaiaren bokaleko obran egindako bisitagatik. Errekurtsoa ezetsi da eta Melillako hauteskunde-batzordearen Erabakia berretsi da (HBZren Erabakia, 2019-04-04koa).\nGutunak edo mezuak bidaltzea, edo iragarkiak jartzea edo publizitate hesiak jartzea leku publiko edo komunikabideetan:\nPPk Illes Balearsen PHBren apirilaren 1eko erabakiaren aurkako errekurtsoa aurkeztu du; erabaki horren bidez, PPk Balearretako Portuko Agintaritzari publizitate hesiak jartzeagatik aurkeztutako salaketa ezesten baita. Batzordeak errekurtsoa ezestea eta Illes Balearsen PHBren erabakia berrestea erabaki du (HBZren erabakia, 2019-04-11koa).\nCoalición Canariak Tenerifeko PHBren apirilaren 1eko erabakiaren aurkako errekurtsoa aurkeztu du; erabaki hori, kanarietako telebista publikoko programa batean koalizio horretako hautagai bati egindako elkarrizketa zabaltzeagatik, UPk aurkeztutako salaketari buruzkoa da. Batzordeak errekurtsoa baiestea eta Tenerifeko PHBren erabakia errebokatzea erabaki du (HBZren erabakia, 2019-04-11koa).\nPPk Badajozko PHBren apirilaren 4ko erabakiaren aurkako errekurtsoa aurkeztu du; erabaki horren bidez ezesten baita, Extremadurako Juntako presidentearen aurka, apirilaren 1eko Gobernu Kontseiluaren aurretik egindako prentsaurreko batean bere gobernuaren lorpenak aipatzeagatik, jarritako salaketa. Batzordeak errekurtsoa zati batean baiestea eta Badajozko PHBren erabakia errebokatzea erabaki du (HBZren erabakia, 2019-04-11koa).\nPPk Badajozko PHBren martxoaren 27ko erabakiaren aurkako errekurtsoa aurkeztu du; erabaki horren bidez ezesten baita Extremadurako Juntako presidentearen aurka, martxoaren 26an bere gobernuak lortutako lorpenak aipatzeagatik, aurkeztutako salaketa. Batzordeak errekurtsoa ezestea erabaki du HAOLOren 50.2 artikulua urratzen ez baita (HBZren erabakia, 2019-04-11koa).\nKanaria Handiko Las Palmaseko Udalak Las Palmasko PHBren martxoaren 19ko Erabakiaren aurkako errekurtsoa jarri du; izan ere, Coalición Canariak salaketa bat jarri zuen Udalak Metroguagua abian jartzeari buruz irratian eta telebistan egindako iragarkiengatik eta erabaki horren bidez salaketa onartu zen. HBZk errekurtsoa ezetsi eta Las Palmasko PHBren erabakia berretsi du (HBZren Erabakia, 2019-03-27koa).\nAlderdi Popularrak Ikerketa Soziologikoen Zentroko presidentearen aurkako salaketa jarri du, martxoaren 21ean prentsa digitalari emandako elkarrizketa bategatik. Erreklamazioa ezetsi da HBZren 2019-03-27ko Erabakiaren bidez.\nAlderdi Popularrak Gaztela-Mantxako Erkidegoen Biltzarreko presidentea salatu du herritarrei hauteskunde-garaian lorpenei buruzko eskutitzak bidaltzeagatik. Salaketa artxibatu da (HBZren erabakia, 2019-03-18koa).\nPPk Kataluniako Generalitatearen Gobernuaren aurkako salaketa jarri du, twitter sare sozialaren bidez hauteskunde-balorazio eta balorazio-politikoak ematen dituzten mezuak zabaltzeagatik. Batzordeak salaketa baiestea erabaki du eta mezu horiek berehala kentzeko agindu du (HBZren erabakia, 2019-04-11koa).\nERC-Sobiranistes koalizioak galdetu du hauteskunde garaian, hauteskundeak deitzen direnetik kanpaina hasten den arte, hautagaitzek eta hautagaiek sare sozialetan dituzten edukiak publizitatzerik dagoen. Batzordeak adierazi du hedabide digitaletan hauteskunde-publizitatea edo –propaganda egitea debekatuta dagoela (HBZren erabakia, 2019-04-11koa).\nEn Mareak Galiziako Xuntako Ogasun kontseilariaren aurkako salaketa jarri du, erakundeko webgunearen eta sare sozialen bitartez Gobernuko lorpenei buruzko adierazpenak zabaltzeagatik. Erreklamazioa zati batean onetsi da eta, zehapen-neurririk ezarri gabe, bideoa berehala kentzeko agindu da. (HBZren Erabakia, 2019-04-04koa).\nPPk Justiziako ministroaren aurkako erreklamazio bat aurkeztu du, sare sozialetan bideo bat zabaltzeagatik; izan ere, bideoan Gobernuko presidentea agertzen da, PSOEk apirilaren 2an egindako hauteskunde-kanpainaren aurkezpenean. Salaketa zati batean onetsi da HAOLOren 50.2 artikulua urratzeagatik, baina ez da zehapen-neurririk hartu, bideo hori berehala kendu delako (HBZren Erabakia, 2019-04-04koa).\nValentziako Generalitateak Valentziako PHBren martxoaren 27ko Erabakiaren aurkako errekurtso bat aurkeztu du; izan ere, Generalitateko profil sozialetan HAOLO urratzen duten edukiak argitaratzeagatik Ciudadanosek salaketa aurkeztu zuen eta erabaki horren bidez salaketa hori zati batean onetsi zen. Errekurtsoa ezetsi da eta Valentziako PHBren Erabakia berretsi da (HBZren Erabakia, 2019-04-04koa).\nPPk Gobernuko presidentearen aurkako erreklamazioa aurkeztu du, presidenteak martxoaren 28an egindako ekitaldi batean egindakoak eta lorpenak aipatzeagatik eta Presidentetzako webgune ofizialean eta twitterreko profil instituzionalean argitaratzeagatik. Erreklamazioa zati batean onetsi da eta argitalpen horiek berehala kentzeko agindu da (HBZren Erabakia, 2019-04-04koa).\nGeroa Bai koalizioak Nafarroako PHBren martxoaren 18ko Erabakiaren aurkako errekurtsoa jarri du, erabaki horren bidez koalizio horrek UPNren aurka, Facebooken bidezko hauteskunde-publizitatea kontratatzeagatik, aurkeztutako salaketa ezetsi baitzen. Errekurtsoa baietsi eta Nafarroako PHBren Erabakia errebokatu da (HBZren Erabakia, 2019-03-27koa).\nPPk Estatuko Gobernuko presidenteordearen aurkako salaketa jarri du, twitterreko profil instituzionalean, berdintasunaren aldeko borroka dela eta, hauteskundeekin lotutako kritika alderdikoi bat argitaratzeagatik. Salaketa baietsi da, Gobernuko presidenteordeari zehapen-espedientea irekitzeko aukerari buruzko ohartarazpena egin zaio. (HBZren Erabakia 2019-03-21).\nPPk Extremadurako Autonomia Erkidegoaren presidentea salatu du, 2019ko hauteskunde orokorrak deitu ondoren, erakundeko webgunetik lorpen eta proiektuei buruzko kanpaina bat zabaltzeagatik. Erreklamazioa zati batean baietsi da eta salatutako publizitate-ekitaldi zehatz batzuk bertan behera uzteko agindu da. (HBZren erabakia, 2019-03-11koa).\nPPk Gaztela-Mantxako Gobernua salatu du, 2019ko hauteskunde orokorrak deitu ondoren, erakundeko webgunetik lorpenak eta proiektuak zabaltzeagatik. Salaketa zati batean onartu da eta webgune horretatik prentsa-ohar zehatz batzuk kentzeko agindu da. (HBZren erabakia, 2019-03-11koa).\nPPk Gaztela-Mantxako Erkidegoen Biltzarreko Gizarte Ongizateko kontseilaria salatu du, martxoaren 5eko prentsaurrekoan lorpenei buruzko kanpaina bat egiteagatik. Salaketa artxibatu da. (HBZren erabakia, 2019-03-18koa).\nPPk Extremadurako Juntako Gobernu Kontseiluaren aurkako salaketa jarri du, Kontseilu horren ondoren eduki sozial eta politiko nabarmena daukaten neurriak zabaltzeko prentsaurrekoak bertan behera utz ditzan. Erreklamazioa ezetsi da. (HBZren erabakia, 2019-03-11koa).\nAlderdi Popularrak eta Ciudadanosek salatu dituzte Ministroen Kontseiluaren ondorengo prentsaurrekoak, Gobernuaren lorpenei edo ekintzei buruzko aipamenak dituztenak edo eduki politiko eta sozial nabarmeneko neurriei buruzko publizitatea daukatenak. Erreklamazio horiek ezetsi dira. (HBZren 2019-03-11ko eta 2019-03-11ko erabakiak).\nPraviako alkateak Asturiasko PHBren apirilaren 8ko erabakiaren aurkako errekurtsoa aurkeztu du. Erabaki horren bidez, Ciudadanoseko salaketan zerrendatzen diren publikazio guztiak, sare sozialetako profiletan agertutakoak, kentzeko agintzen da. Batzordeak errekurtsoa ezestea eta Asturiasko PHBren erabakia berrestea erabaki du (HBZren erabakia, 2019-04-16koa)\nPerales de Tajuñako (Madril) Udalak udal aldizkariaren, erakundeko orriaren eta sare sozialen bidez egindako informazio-kanpaina instituzionala dela eta, Madrileko PHBk martxoaren 22an hartutako Erabakiaren aurka errekurtso bat jarri du Udal horrek. Udalaren errekurtsoa ezetsi da eta udal aldizkaria kentzeko agindu da (HBZren Erabakia, 2109-03-27koa).\nHBZren Jarraibidea, 2000-01-20koa: Behar den dokumentazioa\nAbalen bilketan, %0,1eko portzentajea barruti bakoitzeko errolden gainean aplikatu behar da: EHEren zein AEHEren gainean (HBZren erabakiaren 1. atala, 2016-05-26koa)\nHurrengo Hauteskunde Orokorretarako Alderdi batek sinadurak aurkezteko beharrari buruzko kontsulta, baldin eta alderdi hori 2011ko Hauteskunde Orokorretan Legebiltzarrean ordezkaritza lortu zuen hauteskunde-koalizio baten parte izan bazen (HBZren erabakia, 2015-11-11koa)\nHautagaitzen izena, logo, ikurra edo enblema eta siglak:\nCiudadanosek Alacanteko PHBren apirilaren 3ko Erabakiaren aurkako errekurtsoa aurkeztu du, alderdi horri dagozkion boto-paperetan agertu behar den logoa dela eta. Errekurtsoa ezestea erabaki da PHBk onartutako logoa Alderdi Politikoen Erregistroan agertzen dena baita (HBZren Erabakia, 2019-04-04koa).\nHautagaitzetako ordezkariak izendatzea:Hautagaitzaren ordezkaria epez kanpo izendatuz gero, konpondu al daiteke egoera hori? (HBZren Erabakia, 2015-04-22koa)\nHauteskunde-koalizioen izena ordena publikoaren kontua da, hautesleen gainean eragina daukana, eta HBZk ofizioz jartzen dio arreta (HBZren erabakia, 2008-02-04koa)\nHauteskunde-dirulaguntzaren lehen aurrerakinaren banaketa: Banaketa-irizpideak direla eta, ikusi HBZren erabakia, 2019-04-16koa.\nKontsulta galdetzeko hiri-hondakin solidoak biltzeko sistemari buruzko udal mailako galdeketa egiteko, hauteskunde orokorretako azpiegitura aprobetxatu eta hauteskunde orokorrekin batera egin daitekeen (HBZren erabakia, 2015-10-29koa)\nPSOEk apirilaren 28ko hauteskunde orokorretarako kanpainarako hauteskunde-kontu korronteak irekitzeko epeari buruz galdetu du (HBZren Erabakia, 2019-04-04koa).\nJunts koalizioak Atresmedia korporazioaren aurkako erreklamazioa aurkeztu du, bosten arteko hauteskunde-eztabaida bat apirilaren 23an telebista pribatuan eman nahi izateagatik. Batzordeak errekurtsoa baiestea erabaki du eta, HAOLOren 66.2 artikuluaren arabera, bosten arteko eztabaida proportzionaltasun-printzipioaren aurkakotzat jo du (HBZren erabakia, 2019-04-16koa).\nVOXek RTVEren estaldura informatiborako planaren aurkako errekurtsoa aurkeztu du, haren hautagaiari apirilaren 22an egingo den lauren arteko eztabaidan parte hartzen ez uzteagatik. Batzordeak errekurtsoa ezestea erabaki du, HAOLOren 66 artikulua urratzen ez baita (HBZren erabakia, 2019-04-11koa).\nAlderdi Animalistak Atresmediaren aurkako erreklamazioa aurkeztu du, apirilaren 23rako iragarrita dagoen eztabaidan parte hartuko ez duelako. Erreklamazioa ezetsi da (HBZren erabakia, 2019-03-18koa).\nPSOEk errekurtsoa aurkeztu du HBZk apirilaren 4an, titulartasun publikoko hedabideetan hauteskunde-propagandarako doako tarteak banatzeari buruz, hartutako erabakiaren aurka. Batzordeak errekurtsoa ezestea erabaki du, HAOLOren 64.1 artikuluak ezartzen duenaren arabera (HBZren erabakia, 2019-04-11koa).\nPUM+J-k errekurtsoa aurkeztu du HBZk apirilaren 4an, RTVEn hauteskunde-propagandarako doako tarteak banatzeari buruz, hartutako erabakiaren aurka eta RTVEren estaldura informatiborako planaren aurka. Batzordeak errekurtsoa ezestea erabaki du, 4/2011 Instrukzioaren arabera (HBZren erabakia, 2019-04-11koa).\nPSOEk erreklamazioa aurkeztu du hauteskunde-propagandarako doako tarteei buruz RTVEk egindako proposamenaren aurka. Batzordeak RTVEren irizpidea berrestea erabakia du (HBZren Erabakia, 2019-04-04koa).\nBizkaiko Lurralde Historikoko Hauteskunde Batzordearen komunikazioa, 2019ko apirilaren 28ko hauteskundeetarako EiTBren hauteskunde-kanpainaren informazio-estaldurari buruz (BAO 69 zk., 2019-04-09).\nEremu nazionaleko titulartasun publikoko hedabideetan hauteskunde-propagandarako doako tarteen banaketa (HBZren erabakia, 2019-04-04koa; BOE 83 zk., 2019-04-06koa).\nA Coruñako PHBk galdetu du Irrati-Telebistako Batzordearen parte izateko eskubidea daukaten alderdiei buruz (HBZren erabakia, 2019-03-27koa).\n6/2019 Instrukzioa, martxoaren 18koa, 2019ko apirilaren 28an egitekoak diren hauteskundeak direla eta, hedabide publikoetan hauteskunde-propagandarako doako tarteak banatzeari buruzkoa eta HAOLOren 65.5 artikuluan aurreikusten diren eskumenak PHBei eskuordetzan emateari buruzkoa (HBZren instrukzioa, 2019-03-18koa).\nARES elkarteak Asturiasen duen ordezkariak errekurtsoa jarri du Asturiasko PHBren apirilaren 12ko erabakiaren aurka. Erabaki horren bidez, apirilaren 27an egitekoa zen Erreserbistaren Eguna ospatzeko baimena ukatzen da, gogoeta-egunarekin batera delako. Batzordeak errekurtsoa ez onartzea erabaki du (HBZren erabakia, 2019-04-22koa).\nVitoria-Gasteizko Eskualdeko Hauteskunde-batzordea\nAmurrioko Eskualdeko Hauteskunde-batzordea\nBilboko Eskualdeko Hauteskunde-batzordea\nBalmasedako Eskualdeko Hauteskunde-batzordea\nGernika-Lumoko Eskualdeko Hauteskunde-batzordea\nDurangoko Eskualdeko Hauteskunde-batzordea\nAzpeitiko Eskualdeko Hauteskunde-batzordea\nBergarako Eskualdeko Hauteskunde-batzordea\nDonostiako Eskualdeko Hauteskunde-batzordea\nTolosako Eskualdeko Hauteskunde-batzordea\nRecortes Cero-Grupo Verde koalizioak erreklamazioa aurkeztu du TVEko la 1k estaldura informatiborako plana bete ez duelako. Batzordeak erreklamazioa onartzea erabaki du eta RTVEri eman gabeko saioagatik koalizio hori konpentsatzeko agindu dio (HBZren erabakia, 2019-04-16koa).\nCiudadanosek errekurtsoa jarri dio Kataluniako Ikus-entzunezko Hedabideen Korporazioko (CCMA) hedabideek Madrilgo martxoaren 16ko manifestazioari emandako estaldura dela eta, Bartzelonako PHBk martxoaren 21ean hartutako Erabakiari. Errekurtsoa baietsi da eta Bartzelonako PHBri agindu dio CCMAko arduradunei zehapen-espedientea irekitzeko (HBZren erabakia, 2019-03-27koa).\nInformatzeko eta irudiak hartzeko eskubidea: mugak (HBZren erabakia, 2015-12-15ekoa).\nUdaletako idazkariek hauteskunde-mahaietako kideen izendapen-agiriak sinatzeari buruz:\nOcañako EHBk galdetu du udal idazkariei sinatzeko eskumena eskuordetzan eman ahal zaien (HBZren erabakia, 2019-03-21ekoa).\nBotere publikoen neutraltasun politikoa:\nCiudadanosek Kataluniako Generalitateko presidentea salatu du Generalitateak Erresuma Batuan daukan Ordezkaritzan ikur alderdikoiak erakusteagatik. Salaketa baietsi da eta ikur horiek kentzeko agindu da (HBZren Erabakia, 2019-03-27koa).\nKataluniako Generalitateko Palauko balkoian martxoaren 21ean agertutako pankarta berriari buruzko kontsulta. HBZk erabaki du pankarta hori ez doala Batzordearen erabakien aurka (HBZren Erabakia, 2019-03-27koa).\nCiudadanosek erreklamazioa aurkeztu du Generalitateko Gobernuak eraikin publikoetako ikur ideologiko eta alderdikoiak kendu ez dituelako. Erreklamazioa baietsi da eta ikur horiek kentzeko epe bat ezarri da. Horrez gain, Generalitateko presidenteari zehapen-espediente bat ireki zaio eta Fiskaltza Nagusiari igorri zaio, erantzukizun penala izan lezake eta. (HBZren Erabakia 2019-03-21).\nCiudadanosek Kataluniako Generalitatearen aurkako erreklamazioa jarri du, eraikin eta esparru publikoetan ikur ideologiko edo alderdikoiak erakutsi direla eta, Kataluniako Generalitateak egindakoengatik zein ez egindakoengatik. Erreklamazio hori ezetsi da (HBZren erabakia, 2019-03-18koa).\nCiudadanosek Kataluniako Generalitatearen aurkako salaketa jarri du, eraikin eta esparru publikoetan ikur ideologiko edo alderdikoiak erakusteagatik. Erreklamazioa zati batean baietsi da (HBZren erabakia, 2019-03-11koa).\nHautesleek hauteskunde-propaganda posta bidez jasotzeari aurka egitea: Aurka egite horretaz baliatzeko izapidearekin lotuta (HBZren erabakiaren 2. atala, 2019-01-23koa)\nUPk galdetu du PHBk balidatzen ari diren boto-paperak baliozkoak diren, eredu ofizialarekiko aldaketa txiki batzuk dituzte eta. Batzordeak boto-paper horiek baliozkotzat jo behar direla erabaki du, nahiz eta horietan hautagai-zerrendaren aurretik testu hau agertu: “Doy mi voto a la candidatura” (HBZren erabakia, 2019-04-11koa).\nLankidetza Hauteskunde-batzorde Probintziarekin hautagaitzen ikurrak formatu digitalean lortzeko boto-paperak egiteko (HBZren Erabakia, 2015-10-29koa)\nDesgaitasunen bat daukaten pertsonak:\nValentziako PHBk galdetu du desgaitasunen bat daukan hautesleak boto-papera aukeratzeko eta hauteskunde-mahaiko presidenteari emateko benetan bere konfiantzako pertsona baten laguntza jaso nahi duen egiaztatzeko irizpideei buruz (HBZren erabakia, 2019-03-27koa).\n7/2019 Instrukzioa, martxoaren 18koa, desgaitasunen bat daukaten guztien sufragio-eskubidea bermatzeko HAOLOren 3. artikuluan egindako aldaketa aplikatzeari buruzkoa (BOE 69 zk., 2019-03-21ekoa).\nDesgaitasunen bat daukaten pertsona guztien sufragio-eskubidea bermatzeko neurriak (HBZren erabakiaren 1. atala, 2019-01-23koa).\nEN MAREAk A Coruñako PHBren apirilaren 8ko erabakiaren aurkako errekurtsoa aurkeztu du. Erabaki horren bidez, hauteskunde-kanpaina hasi aurretik leku publikoetan jarritako hauteskunde-kartel guztiak kentzeko agintzen zen. Batzordeak errekurtsoa ezestea eta PHB horren erabakia berrestea erabaki du (HBZren erabakia, 2019-04-16koa).\nMitjans Audiovisuals Korporazio Katalanak errekurtsoa aurkeztu du, Bartzelonako PHBk, TV3ko programa batean “prisispilitics” etiketaren erabilerari buruz, apirilaren 4an hartutako erabakiaren aurka. Batzordeak errekurtsoa ezestea eta Bartzelonako PHBren erabakia berrestea erabaki du, HAOLOren 66. artikulua urratzen baita (HBZren erabakia, 2019-04-11koa).\nPPk RTVEren aurkako erreklamazioa aurkeztu du, 7an La 1ko telediarioan eta 24 horas kanalean hauteskunde aurrekanpainari buruzko informazioa emateagatik. Batzordeak erreklamazioa ezestea erabaki du, HAOLOren 66. artikulua urratzen ez delako (HBZren erabakia, 2019-04-11koa).\nPreso prebentiboak eta hauteskunde-kanpainan parte hartzeko eskubidea:\nJunts koalizioak eskatu du Madrilgo espetxe batean dagoen hautagaiak apirilaren 21ean 17:00etan egingo den hauteskunde-ekitaldian telematikoki parte hartzeko aukera izan dezala. Batzordeak eskabide hori onartzea erabaki du, baina nabarmendu du 17:30ak baino lehen amaitu beharko duela (HBZren erabakia, 2019-04-22koa).\nERC-Sobiranistes koalizioak eskatu du espetxean dauden bi hautagaik espetxetik bertatik apirilaren 26ko hauteskunde-ekitaldietan telematikoki parte hartzeko aukera izan dezatela. Batzordeak erabaki du apirilaren 26ko goizean egingo den ekitaldirako eskabidea ukatzea, baina onartzea bideokonferentzia bidez parte hartzea 19:00etatik aurrera (HBZren erabakia, 2019-04-22koa).\nERC-Sobiranistes koalizioak eskatu du hautagai batek hedabide publikoetako eztabaida publikoetan parte hartzeko, eztabaidak egiten diren lekuan bertan edo espetxetik bertatik, apirilaren 18an, 19an, 24an eta 25ean. Batzordeak eskabidea ezestea erabaki du; izan ere, espetxeko bideokonferentzia-gela ezin da erabili erreserbatuta dagoelako. Horrez gain, Espetxetako idazkari nagusiaren txostenetan agertzen diren aurkako irizpideak kontuan hartu dira (HBZren erabakia, 2019-04-16koa).\nERC-Sobiranistes koalizioak eskatu du hautagai batek hedabide eta eztabaida publiko zehatz batzuetan parte hartzeko, eztabaidak egiten diren lekuan bertan edo espetxetik bertatik. Batzordeak eskaera ezestea erabaki du preso prebentiboak espetxetik ateratzeko eskumenik ez daukalako. Eztabaidetan espetxetik bertatik parte hartzeari dagokionez, Espetxe Erakundeetako Idazkaritza Orokorraren txostena eskatzea erabaki du (HBZren erabakia, 2019-04-11koa).\nJUNTS koalizioak eskatu du apirilaren 28ko hauteskunde orokorretan Bartzelonarako hautagaia denarekin Madrilgo espetxe batean hauteskunde-debate bat egiteko baimena. Batzordeak adierazi du eskatutakoa ebazteko eskumenik ez daukala eta eskaera hori Auzitegi Goreneko Arlo Penaleko Salara bideratu behar dela, organo horrek daukalako eskatutakoa hautagaia atxilotuta egotearekin bateragarria den erabakitzeko eskumena (HBZren Erabakia, 2019-04-04koa).\nEsquerra Republicanak eskatu du Madrilgo bi espetxetan apirilaren 13an hauteskunde-kanpainako ekitaldiak egiteko baimena. Batzordeak erabaki du eskaera arlo horren gaineko eskumena daukaten probintziako hauteskunde-batzordeetara bideratzea (HBZren erabakia, 2019-04-04koa).\nPSOEk “Hazteoir.org” elkartearen aurka jarritako salaketa, hauteskunde kanpainan zehar "Hazte Oir" eta "Vota Valores" plataformen bidez botoak erakartzeko egindako jarduerengatik (HBZren erabakia, 2015-12-17koa)\nBehin betiko emaitzak:\nHauteskunde-batzorde zentralak 2019ko maiatzaren 30eko BOEn 2019ko apirilaren 28ko Diputatuen Kongresurako eta Senaturako hauteskundeen behin betiko emaitzak argitaratu ditu, barrutiaren arabera banatuta. BOE 129. Zk., 2019/05/30ekoa.\nErrolda-txartela: 2019ko apirilaren 28ko hauteskunde orokorretarako eta maiatzaren 26ko hauteskundeetarako errolda-txartelak batera bidaltzea erabaki da (HBZren erabakia, 2019-02-18koa).\nPPk HBZren apirilaren 25ko erabakiaren aurkako errekurtsoa aurkeztu du. Erabaki horren bidez, boto bat baliogabetzat jo zen gutun-azalaren barruan 2016ko boto-paper bat baino ez zegoelako. HBZk errekurtsoa ezestea erabaki du ulertzen duelako arrazoizko zalantzak daudela hautesleak, indarrean zegoen hauteskunde-prozesuko boto-paper bat ez aukeratzean, zeukan asmoari buruz (HBZren erabakia, 2019-04-28koa).\n1/2012 Instrukzioa, matxoaren 15ekoa, boto-paperen alterazioei buruzkoa (BOE, 2012-03-19koa) eta horren osagarria da 158/2015 KAE, 2015eko uztailaren 14koa, boto-paperetako beheko aldeko zati zuria moztuta zeukaten boto-paperen bidez emandako bi botoen balioari buruzkoa (Ikusi 4. OJ.) (BOE, 194 zk., abuztuaren 14koa).\nHegoafrikan baimendutako operadorearen bidez posta-bidalketak egiteko arazoak daudela eta, batzordeak erabaki du HEBPOek AEHEko hautesleei bidaltzen dieten dokumentazioa aipatzen diren operadore postal pribatuen bidez tramitatuko dela (HBZren erabakia, 2019-04-11koa).\nBulego kontsularretan botoa sartzeko epea handitu da eta boto horiek apirilaren 28ko hauteskunde orokorretan hauteskunde-batzordeek zenbatu ahal izateko helduko direla bermatzeko neurriak hartu dira (HBZren Erabakia, 2019-04-04koa).\nAEHE botoa eskatzeko epea luzatu egin da apirilaren 1era arte (HBZren erabakia, 2019-03-29koa).\nAzken aldaketako data: 2019/05/30


Ezker Anitza-IUk pentsio duinen aldeko Donostiako manifestazioan parte hartuko du - Ezker Anitza IU\nEzker Anitza-IUk parte hartuko du datorren larunbatean Donostian egingo den pentsio duinen aldeko manifestaldian, Alderdi Ederreko lorategietatik 17:30etan abiatuko dena.\nEzker Anitza-IUko Gipuzkoako koordinatzaileak, Arantza Gonzalezek, “egoera larrian gaudela” adierazi du, “konpondu beharrekoa eta nagusiei ez ezik, langileei, langabetuei eta gazteei ere eragiten diena”.\nGainera, Gonzalezek gogorarazi du emakumeen “desparekotasun egoera estrukturala”. Langile bizitzan izandako soldata arrakalak euren pentsioetan ondorioak ditu, “horrek ere adierazten du pobreziak emakume aurpegia duela, bizitzako edozein adinetan”.\nHorrexegatik beragatik, “kaleak betetzea” beharrezkoa dela gaineratu du Jon Hernandezek. Ezker Anitza-IUko legebiltzarkidea eta Elkarrekin Podemoseko ondoko bozeramaileak esan du “pentsioen sistema publikoa bermatzea beharrezkoa dela, egungo eta etorkizuneko pentsionisten pentsio duinak bermatzeko”.\nBai Gonzalezek bai Hernandezek biharko manifestaldian parte hartuko dutela iragarri dute.\nDonostia Manifestazioa Pentsioak pentsiodunak\t2018-10-05


Ekosozialismo zibernetikoa: aurreikustea, modelatzea eta bistaratzea - etzi.pm\nEkosozialismo zibernetikoa: aurreikustea, modelatzea eta bistaratzea\nekonomia — 2021-12-28\nMakineria kapitalista nekaezina da, Lurra eta gizakiak ez. Teknologia digitalek gure ekosistema biziak kapilarizatu dituzte, eta ezin dugu ulertu, ezta erreakzionatu ere. Sistema jator hau ez da biharko edo hurrengo hamarkadako onurez haratago begiratzeko gai. Ezta planetaren gainerakoarentzako kostuak aurreikusteko ere, errazagoa baita onura ekonomikoak kalkulatzea ondorio sozialak, politikoak eta ingurumenekoak kalkulatzea baino. Eta kapitalismoaren ondorio suntsitzaileak ikustea galarazten digun geruza algoritmiko berak ahalbidetzen digu sistema honetarako irteerak probatzea. Automatizazioaren mugimendu bikoitza da hori: dena ikusten du eraginkortasunaren lenteetatik, eta beste edozein paradigma ikusezin bihurtzen du errentagarritasunaren bilaketa aseezinean. Berotze globalaren automatizazioaren aurka, sozialismoak erantzun egiten dio ugalketa iraunkorrari, gure existentzia modelizatzearen, bistaratzearen eta simulatzearen bidez.\nPlaneta suntsitzen laguntzen duten enpresen balioak, idealak eta ideiak onartu ditugu luzaroan. Gure gizartearen identitatean sakonki grabatu diren narrazio, mito eta irudi komunak. Konputazio-gaitasunak enpresa-talde txiki batean zentralizatzea garai bateko zentzu komun bihurtu da, eta, hala, bizi garen ekosistema naturalarekin dugun elkarreragina arautzen duen sistema instituzionala ezarri da. Herritarren balioen arteko koordinazioa eta haien ezarpen instituzionala edozein prozedura demokratikotatik urrundu dira. Orain, dena prezio-sistemaren bidez erabakitzen da! Claude Leforten ildotik, irudimenaren mundu aldakorra ez da politikoki egokitzen, eta zabalik eta hutsik mantentzen du botere-gune bat gizarte-eskaerek bete dezaten. Haren ordez, ahots gutxi batzuk dira egiaren ahotsa. Eta horiek diotenez, automatizazioa gu kopuru izugarria ateratzearen, entrenatzearen eta, ondoren, hodeiko zerbitzuengatik ordaintzearen parekoa da, berotze globala geldiarazteko.\nHorrek, Big Tech-en eta Big Oil-en arteko jarduera korporatiboak berrikusteaz gain, teknologia horien erabilera alternatiboen irudimena indargabetzen du, gure errealitateari eta errealitatean esku hartzeko dugun moduari buruzko egia handiagoa agerian uzteko gai direnak. Azken finean, teknologiek zerbait ekarri badute, informazio-bolumen handiak aztertzeko, lehen ezkutuan zeuden errealitateko alderdiak behatzeko eta horren arabera taldean jarduteko gaitasuna da. Zenbait azterlanek egiten dituzten galderei jarraiki, nola pentsatu automatizazio osteko prozesua automatizazio konbentzionalaren diskurtsoan dagoen esentzialismoa zalantzan jartzeko? Nola imajinatu etorkizuneko oinarriak teknologiez jabetzeko eta sormenaren, gizarte-irudimenaren, lankidetzaren eta zaintzaren xedeen eskura jartzeko?\n70eko hamarkadaz geroztik, eztabaida handia dago modelatzeko softwareak ingurumenaren aldeko borrokan eragin positiboak izan ditzakeenari buruz. Txileko Salvador Allenderen agintaldian, adibidez, Cybersyn edo Synco sistema jarri zen martxan. Ekonomiaren funtzionamendua denbora errealean behatzeko areto moduko bat sortzeaz gain, berrikuntza handienetako bat oraingoak baino askoz ere berritzaileagoa zen iragarpen-eredu bat izan zen; kutxa beltz bat, non Silicon Valleyko enpresa handien jabetzako algoritmo batzuek etorkizuneko portaera ekonomikoari buruzko erantzunak eskaintzen dituzten eta errealitatea (esfera publikoaren esparruan, egia da klik gehien lortzen duena) aurreikusten duten, datu multzo eraginkor batzuetan oinarrituta.\nAllendek eta iraultzaile zibernetikoek bitarteko bat eraiki zuten ekonomialariek, politika publikoen diseinatzaileek eta iragarpen-ereduen sortzaileek, ekintza esperimental horren bidez, industria-politika gauzatzeko orduan berrikuntzak egin ahal izateko, eta, hala, hobetu egin zuten portaera ekonomikoari, prezioen kontrolari, soldatei, ekoizpen-gaitasunei eta abarri buruz zuten informazioa. Ez zen giza ezagutzaren ordez zalantzazko balioa zuten mekanismo algoritmikoak erabiltzen zituen bitarteko bat, baizik eta teknologia erabiltzen zuen onura kolektiborako erabakiak hartzeko zenbait dinamika errazago ikusteko.\nEredu horiek etorkizunari buruzko iragarpenean aplikatzeko funtsezko hobekuntzetako bat da nahi ditugun datu-multzoak aplika ditzakegula, aurrean ditugun biodibertsitate-arazoen konponbide onena zein izan daitekeen ulertzeko. Argi dago eredu zibernetiko bat behar dugula, guztion ongiari lehentasuna emango diona eta, aldi berean, gizabanakoaren autonomia erraztuko duena, eta nolabaiteko komunikazioa egon behar duela denbora errealean, autoantolaketa, egokitzapen iraunkorra eta ikaskuntza sustatzeko, ekosistema aldakor batean bizirauteko. Modelatu eta iragarpen bakoitzak elkarrizketa irekiak eta demokratikoak eskatuko dituenez behar ditugun datuei buruz, gure datuak partekatzeko moduari buruzko eztabaidak ere irekiko dira, ondasun kolektibo gisa ulertzen baditugu edo jabetza sozializatzen badugu.\nAdibidez, tokiko konponbideak inplementatzeko, esku hartu nahi den lurraldeari buruzko datu jakin batzuk beharko dira, eta datu horiek egitura jakin bat izango dute. Aldi berean, nork eskuratu ahal izango ditu behar duten eta funtzio soziala duten forma emateko? Google-ek edo tokiko kooperatiba batek? Industria-ekoizpenarekin lotzen badugu, kate garbiagoak eta berdeagoak diseinatzeko metodo gisa, orduan enpresa-erakunde batzuk lehenetsi ahal izango ditugu beste batzuen aldean modelajearekin esperimentatzeko eta berritzeko orduan. Kode irekiko ereduak sor ditzakegu, klimarako esperimentu hoberenak tximistaren abiaduran kolektibizatu daitezen eta beste mota bateko ehun produktiboak egon daitezen.\nProposamen honetan argitu beharreko beste kontzeptuetako bat bistaratzea da. Ikerketa batzuek dioten bezala, eremu hau Google Earth-en logikei eta haren korolarioei eman zaie, gure ingurune kultural eta ekologikoaren osaera bisuala eta diskurtsiboa zailduz. Ezin badugu ulertu nola eragingo diogun elkarri, nola eragingo diogu? “Nominalismo bisual” esaten zaio Google Earth eusten duten ordenagailuetatik proiektatutako irudiei, eta lurraren irudikapen fotomapeatu eta anbibalentea eskaintzen du: nahiz eta gure ingurumen-kontzientzia datu-multzoen bidez igo dezakeen, lurra bistaratzera ere murrizten du, planeta edozein enpresak egiten dituen produktu-diseinuren antzeko objektu bihurtuz. Zalantzarik gabe biodibertsitatearen krisiari erantzuna emateko ez da beharrezkoa izango industria fosilak negozio-eredu batek beste batean duen eraginari buruzko azterlanak egitea eta ondorioak partekatzea, kontsumitzaileak, klimari buruz duen kezkaren arabera, erosteko aukerak aukera ditzan.\nIkuspegi filosofiko batetik, datuen iraultzak ingurumen-galerak talde eta komunitate jakin batzuen artean nola ekidin ditzakeen, zer desberdintasun mota sortzen dituen eta zein den haien azken erantzulea argitzea izango litzateke eztabaidagai, demokratikoki eztabaidatu eta gero eta baliabide urriagoak banatzeari buruzko erabakiak hartu ahal izateko. Hala ere, inork ez du saihesten bisualizazioa politizatzearen auzia. Hau da, zer erakutsi beharko dute? Baliabideen ustiapenak eraginkortasunaren alde dituen ondorioen ikusezintasunaren aurka edo kostu/onuraren paradigma faltsuaren aurka, zenbait kontu ikusi behar ditugu, hala nola zer giza jardueraren arabera ordeztu nahi ditugun teknologia motak; ziurrenik beste batzuek baino emisio gehiago sortzen dituztenak, hartara, ebidentzia zientifikoan oinarritutako erabakiak hartzeko.\nEzinbestean, horrek beste galdera garrantzitsu bati zuzen erantzutera garamatza: zein irtenbide mota aurresan nahi dugu? Baliabide horiek urriak direnez, ezin ditugu mugarik gabe ustiatu, eta are gutxiago asetasuneraino esperimentatu. Lehentasuna, maila goreneko politika, “kontserbazio bidezko metaketarekin” amaitzea. Dinamika konponista hori kapitalismo finantzario globalaren indarrak askatzera bideratuta dago, natura “salbatzeko”.\nIkerketei esker, badakigu teknologiek potentziala dutela ingurumen-inpaktuak murrizteko produktu kutsatzaileak edo energia gehiago kontsumitzen dutenak ordezkatzean, eta prozesu batzuk eraginkorragoak izatea errazten dute. Adibide errazenen artean, trafiko gutxiago eta gidatzeko denbora gutxiago eskatzen duten gidabideak iradokitzen dituzten nabigazio-sistemak daude. Aurreko adibideari jarraituz, ekoproletarioarentzako Google Maps bat. Hala ere, oraindik aurkitu ez ditugun klimaren aldeko berrikuntza asko daude, ezin ditugulako teknologia digitalekin esperimentatu start-up bat izan gabe. Start-up horrek dirua bilatzen du arrisku-kapitaleko funts handietan, eta datuak modu masiboan ateratzen ditu erabiltzaileengandik, beste helbururik gabe, posturagilerik onenari saltzeko.\nAzkenik, nola modelatuko dugu? Ingurumenaren ikuspegitik, azken ikerketek funtsezko alderdi batzuk nabarmentzen dituzte sare neuronal baten entrenamenduak igortzen duen karbono-kantitatean duen eraginari buruz, alderdi hori funtsezkoa baita ikaskuntza-ereduetan sartzeko. Lan horiek faktore erabakigarri batzuk nabarmentzen dituzte, hala nola modelaziorako erabilitako zerbitzariaren kokapena, erabiltzen duen energia-sarea, prozesuaren iraupena, baita prestakuntza gauzatzen den hardware-marka eta -eredua ere. Horri dagokionez, emisio-kalkulagailuak daude, automatikoki ikasten dutenak eta komunitateari ikaskuntza-ereduak entrenatzeak ingurumenean duen eragina erakusten diotenak. Ideia hori giza jardueretara zabal daiteke, gure giza jardueren emaitza denbora errealean monitorizatzeko eta planetaren biziraupena errazteko gure portaera aldatzeko.\nEta non egingo dugu? Datu-zentroak ezartzea gai eztabaidagarria da. Batzuetan, herrialde nordikoak egoki gisa aurkeztu dira, zerbitzariak hozteko energia gutxiago behar dutelako. Beste jarrera batzuen arabera, datu-zentroek dauden tokian jarraitu behar dute, nahiz eta azpiegitura horien erantzukizunaren aldeko borroka berri bati ekin. Jabetzak ere inporta du. Bestela, Microsoft, Google edo Amazonek Europako lurraldeetan lan egiten jarraituko dute, datu-zentroak tokiko eguzki-energiarekin eta energia eolikoarekin uztartzeko pizgarririk gabe, hodeiari esker espazio erdiirruraletan enplegu berde gehiago sortuz eta erregai fosiletatik urrun trantsizio justu bat babestuz.\nAzpiegitura teknologikoen garapen desorekatuaren adierazpen berriak pairatzeko arrisku enpirikoki frogatuaren aurrean, irtenbide bakarra internazionalismo ekosozialista moduko bat da. Hodeiko konputazioaren historia tokiko testuinguruen gaineko kolonizazioaren eta hedapen korporatiboaren historia bada, harreman horiekin amaitzea eta desjabetze-politika desberdinekin esperimentatzea besterik ez dago. Ondoren, karbono-isuriak arazo komuna direla jakinik, aliantzak imajinatu behar ditugu, non lurralde bakoitzak tokiko nodo bakoitzaren ardura hartzen duen eta kokatuta dauden komunitate eta ekologien aurrean kontuak ematen dituen. Une horretan soilik itzuli ahal izango dira Iparraldeak Hegoaldearekin dituen zor klimatikoak, hamarkada askotan korporatiboki zikintzen dituen lurralde birjinetara mugitu ondoren bere eragiketak. Klimaren azken judizioak bakoitza bere lekuan jartzen duenean, bizitza onaren sozializazioa izango da aukera bakarra.


Ekin > Produktuak > Makinak\nProduktuak / Makinak\nEKINek enpresen beharretara egokitzeko duen gaitasunak, bere piezen kalitate bikainarekin batera, punta-puntako firma bilakatu dute bere sektorean.\nEboluzioa eta etengabeko ikaskuntza EKINen DNAn daude, eta horrek egunero hobeak izatera bultzatzen gaitu.\nEKINek enpresen beharretara egokitzeko duen gaitasunak, bere piezen kalitate bikainarekin batera, punta-puntako firma bilakatu dute bere sektorean: kontziente gara gure bezeroen eskaerak gero eta konplexuagoak direna; hori dela eta, esfortzu iraunkorra egiten dugu I+G+B arloan.\nBerritzeko daukagun grina iraunkorrari esker, gero eta makina konplexuagoak eta doitasun handiagokoak egiten ditugu. Makina zaharkituak birmoldatu egiten ditugu, garai eta behar berrietara egokitzeko, eta mantentzen ditugun kalitate estandarrek puntako firma bihurtzen gaitu sektorean.\nGure ezaugarririk berritzaileenaren adibide dira mahai higokordun makina elektromekanikoak; horiek dira EKINen teknologia maila gorenaren adibide garbia. Makina horiek segurtasuna eta kalitatea bermatzen dute pieza bakoitza fabrikatzerakoan, eta ingurumena hobeto errespetatzen dute, gainera.\nEko-diseinua: EKINen erabat konprometituta gaude ingurumenaren zainketarekin. Horregatik, gure lehentasunezko helburua da %100 jasangarri izatera iristea ahalik eta lasterren. Hori lortzeko, gure makinei zigilu ekologikoa inprimatzen diegu, ahalik eta energiarik gutxien kontsumi dezaten, eta kutsadura akustiko txikiagoa eta hondakin gutxiago sor dezaten. Horren guztiaren emaitza: makina produktiboak eta eraginkorragoak, edozein ikuspegitatik aztertuta ere.


-dun [Sareko Euskal Gramatika]\nEuskaltzaindiak (1991)1 hitz elkartutzat hartu zituen dirudun, bizardun edo alkandora gorridun, eta Elkarte Sintetikoetan sailkatu zituen. Zergatik? Besteak beste, dirudun pertsona edo bizardun mutila sintagmetan objektu-aditz-subjektu antzeman daitekeelako, liburu-saltzaile edo kale-garbitzaile izen elkartuetan bezala: dirudun pertsona > dirua daukan pertsona, bizardun mutila > bizarra daukan mutila…\nHain ugaria den egile-elkarte mota honetan, bigarren osagaia duen erlatibotik datorrela garbi dago; lehen osagaia izena da askotan. […] Bigarren osagaitzat erlatibo laburtua duen elkarte osoaren kategoria gramatikala izenondoa dela esan dezakegu[…] (Hitz-Elkarketa 3, LEF Batzordea, 1991)\nHori horrela izanik ere, -dun ez da morfema beregaina, eta horregatik, SEGen egokiago iritzi diogu eratorpenean aztertzeari, besteak beste, Azkue, R. M.k, Villasantek eta Lafitte, P.k egin zuten moduan.\nBizardun, dirudun, astidun…..el sufijo denota siempre poseedor (2): de barbas, dinero, tiempo ..,.. o de lo que se trate. (Morfologia vasca, Azkue, R. M., 1925)\nIzenaren ezkerrean nahiz eskuinean\nBestalde, gogoratu txistukariaren ondotik (bihotz, akats…) -tun aldaera ager daitekeela, batez ere Mendebaldean: bihoztun, akastun…; baita aditz-izeneko (ikaste, joste) azken bokala erori ondorengo herskariaren atzetik ere: ikastun, jostun…\nBadakizu non aurkitzen ohi diren holako bihoztunak? Maizenik, jende xehe jakitate gabekotan. (Atheka gaitzeko oihartzunak, Dasconaguerre, J. B.)\nAra emen garbiro Itztegi aipatu dedanak toki berean ematen daben errazoiaren zati bat, akastuna dala edozeñek dakiena. (Gipuzkoako probintziaren kondaira, Iztueta, J. I)\nManueli txaloak jotzen zitzaizkonean txaloak izaten zituan Joxek ere, beti esaten zan biak zekitela berdin samar, biak zirala azkor ta ikastun,[…] (Garoa, Aguirre, D.)\nGizatasun ori bere barnean gertarazte ortan, ikastunik oberena Teresa du Inaziok, zearo ikusiko dugunez. (Kiton arrebarekin, "Orixe")\nAlan ikusiko dozu dendari baten etxean bere, jostun onak abiadura andiaz, prest, laster ta ondo josten dau. (Gueroco Güero, Añibarro)\nIzenondoaren atalean esan dugunez, –dun atzizkiaz eratorririko hitz horiek perpaus erlatiboetan dute oinarria: dirua duen neska perpausa izanik oinarrian, ez da hortik zail pentsatzea perpaus horrek dirudun neska eman dezakeela. Horrek azalduko luke nola geratu diren –dun hitz horiek gramatikan izenaren ezkerrean, perpaus erlatiboak arruntean ezkerrean ematen ditugunez. Baina, aldi berean, egia da –dun hitz horiek eskuinean ere ager daitezkeela. Aldaketa gertatu da horretan, literatura-tradizioan askoz maizago ageri da -dun adjektiboa izenaren ezkerrean; gaurko idazleen erabilerari erreparatuz, ordea, nagusituz doa -dun adjektiboa eskuinean ematea.\nDirudun gizonari ikusten izan deutsat garrijan ugel-diruduna, ta uste neban burukopian jarriko ebala ogeratzen zanian. (Jaioterri maitia, Etxeita, J. M.)\nAhora etorri horrelako dirudun senargaia, eta laga morroi ziztrin batengatik? (Azken beltza, Sanchez, K.)\nBizardun aurra! Izarrak karkar zebilzela! Negar ere gaur Mendirin egingo dezute. (Ortzuri, Azkue, R. M.)\nZer egiten dozue txapeldun mutilak? (Parnasorako bidea, Azcue, E.)\nKanpotiar enpresa dirudun askok hor zituzten beren bulegoak. (Skyroom, Ramuntxo Etxeberri)\nFamilia dirudun batetik zetorren Isidro, eta gainera bere aitak botika eder handi bat zuen erdigunean. (Euliak ez dira argazkietan azaltzen, Joxemari Iturralde)\nEskailer-maila baten puntan jarririk dago, pipa ahoan eta oinak bertz batean, egin ahala urperaturik bezala, bisaia sutan dagoen gizon bizardun bat. (Santiago oinez, Aintziart, P.)\nAllen Street-en gora, onddo-kapelarekiko gizontxo bizardun eta hankoker bat zihoan. (Manhattan Transfer, John Dos Passos / Lopez de Arana)\nHan ari ziren Fructuoso eta inondik ezagutzen ez genuen gizon txapeldun bat liskar batean garrasika. (Gerezi denbora, Inazio Mujika Iraola)\nEmankortasunari dagokionez, kontrakoa badirudi ere, atzizki honen bidez ez dira horrenbeste izenondo sortu. Gaurko euskaran, euskaldun2 da hitz erabiliena eta ondoren datoz beste hauek: ugaztun, arduradun, zaldun, txapeldun, haurdun, errudun, eledun, ahaldun, bizidun eta fededun. –dun adjektiboen artean mailakatze bat dagoela esan daiteke emankortasunari dagokionez: bizardunek, esaterako, 178 agerraldi ditu Ereduzko Prosa Gaur corpusean, dirudunek 110 agerraldi, zentzudunek 282 agerraldi corpus berean, akasdunek 110 Egungo Testuen Corpusean. Beste batzuk, aldiz, ez dira gehiegi erabiltzen: gorridun, koadrodun, loredun, zergadun, koloredun, lizentziadun edo esperantzadun noizbehinka bakarrik ageri dira.\nEmankortasunean badu zerikusia izen balioan erabiltzeak; euskaldun, ugaztun, errudun, txapeldun… eratorriek agerraldi asko dituzte corpusetan; horiek guztiek (eta beste batzuk ere) izen balioa hartzen dute sarri (baina, bestalde, izen balioan ageri den zergadunek oso agerraldi gutxi ditu). Halako baliorik hartzen ez duten gorridun, koadrodun, koloredun edo loredun bakanago ageri dira:\n[…]buruan loredun kapela eta kokots ahalkegabearen azpian malba-koloreko begizta handi bat erakusten zituena. (Manhattan Transfer, John Dos Passos / Lopez de Arana)\n[…]hatz keinu batez garagardo gehiago eskatzen zioten blusa loreduna eta gizonezko txanoa zeramatzan emakume mutur-luze bati. (Artistakume baten erretratua, Dylan Thomas / Navarro, K.)\n[…]eta bitxi-loredun kapelak eta gakorratzez jositako lepoko parpailadunak janztera emana[…] (Hona hemen gu biok, Dorothy Parker / Mirentxu Larrañaga)\nEra bitxi batean belaunikatu ostean, ezpata alboan utzi eta negar malkoz busti zuen gelako alfonbra koloreduna. (Egurra Pinotxori, Aritz Gorrotxategi)\n[…]adats motz zuria, galtzerdi koloredunak, betaurrekoak ere armazoi koloredunekoak eta koipe faltan legokeen ate baten karranka zirudien ahotsa. (Gorde nazazu lurpean, Saizarbitoria, R.)\nHemen ere badira pobreak, jende koloreduna, iluna, zu baino ilunagoak behintzat[…] (Eta emakumeari sugeak esan zion, Oñederra, L.)\nBeheko solairuko egongela hartan geunden, sofa loredunak zituen eta erdian mahai borobil bat. (Paradisuko Almanaka, Gianni Celati / Fernando Rey)\n[…]otoitz-liburua altzoan estutzen zituela, eta Udaleko Gizarte Zerbitzuetako morroia, belarritakoa eta atorra loreduna jantzirik[…] (Rock'n'roll, Epaltza A.)\nArgal-argala da eta koadrodun alkandora darama. (Ugerra eta kedarra, Sonia Gonzalez)\nBidenabar, gogoratu -dun adjektiboaren kokapenaz goraxeago esan duguna: izenaren ezkerrean baino sarriago ageri dela egungo testuetan eskuinean.\nNolanahi ere, eta kokapenaz ari garela, ezkerrean edo eskuinean agertze horretan badu zerikusirik oinarriaren kategoriak. Azpiatal honen sarreran esan dugu egitura sintagmatikoak ere har ditzakeela oinarri -dun atzizkiak; mota horretako oinarriekin nabarmenagoa da erlatibo jatorria, eta halakoetan, ohikoa da izenondo eratorria izenaren ezkerrean kokatzea:\nEgun batean bufanda gorridun ijitoa azaldu zen berriro dendan. (Korapiloak, Osoro, J.)\nGero jakako barneko patrikatik azal beltz eta ertz gorridun liburuxka bat atera du eta goiko patrikatik betaurrekoak. (Zoririk ez, Imre Kertész / Urrutikoetxea, U.)\nTomen aita Atanasiorenean zihoan, alkandora gorridun hura zen. (Sua nahi, Mr. Churchil?, Koldo Izagirre)\nZenbat aldiz amaitu dot bizar gorridun arrotza! (Auñamendiko Lorea, Aguirre, D.)\n[…]edonola ere hiltzera doazenez, itsasora begira (Marco Polo, Moby Dick) bista onak betaurreko beltzdunarentzat izan ditzaten gutxienez. (Neguko zirkua, Cano, H.)\nEgitura berekoak dira beste hauek ere: atorra dotoredun, azal ederdun, estalki zuridun… Oinarri konplexuagoak ere aurki ditzakegu, zenbatzaile-sintagma egiturakoak:\nLantegi ala saltoki, edozein irabazpidedun euskeltzalerik ezta berea uka dionik:[…] (Euskera aundiki-soñekoz, Lizardi)\nkare gutxidun (Nekazaritzako irakurraldiak, Mujika, G.)\nBadira maitadunen artean min gutxidun batzuk, besteak min aundidunak: aiek zorionekoak, auek zoritxarrekoak. (Usauri, Anabitarte)\nEratorpen-atzizki honen bidez sorturiko adjektiboek nekez onartzen dute gradu-mailarik: *eledunago, *hardunago, *eledunegi… Hala ere, euskarak badu beste modurik horiek adierazteko: ni ez naiz zu bezain fededuna, ni zu baino erredunago naiz horretan…\nEsan bezala, -dun atzizki izenondo-sortzailea bada, izenondoa oinarri duten atzizkiak ager litezke ondoren, baina oso bakanak dira halakoak (euskalduntasun eta besteren bat).\nNola nai ere Burgos aldean eztu euskerarik billatuko beintzat, eta euskerari utzitzen badio, euskalduntasuna ere or nunbait ibilliko da euskerarekin batean. (Garoa, Aguirre, D.)\nZazpirok bear dogu egin batasuna, Zazpi Euskaldunerrik anaiatasuna, Egin ezkero zintzo guk alkartasuna, Ziur, ziur, letorke euskalduntasuna. (Asti-orduetako bertsozko lanak, Arrese Beitia)\nAurretik, aldiz, izenak (batez ere bizigabeak) sortzen dituzten atzizkiak aurkitzea ez da batere zaila: betaurrekodun, berokidun, osasundun, maitasundun, ongarridun, berogailudun, barazkidun…\nMutil beltzaran eta betaurrekodun bat zen. (Gertakizuna, Annie Ernaux / Joseba Urteaga)\nBisoizko berokidun emakumeak izaten dira horren adibide. (« Psikologia da tabernari profesionalaren oinarria», HABE)\nBehin, neguan, tximiniako kedarrak su hartu zuen, eta, etxe osoa erretzeko arriskua zegoela ikusirik, gaixo nahiz osasundun guztiak zeharo ikaratu ziren. (Zazpi Urkatuak, Leonid Nikoláievich Andréyev / Jose Morales)\n“Amans, […] maitarasundun, maitarasuna duéna”. (Diccionario manuscrito, Urte)\nEurecat zentroak hainbat proiekturen garapenean parte hartu du: hala nola, berogailudun maillot prototipo bat txirrindularientzat, gerrialdeko lesioak prebenitzeko body bat, edota bizi-konstanteak eta transpirazioa neurtzen dituen kamiseta bat. (« Arropa adimenduna: etorkizun handiko negozioa», Barrixe, BFA)\nEsaterako, oraindik ez du ukitu ere egin ekarri dioten barazkidun sandwicha. (Behi eroak, Patxi Iturritegi)\n1 Ikus Hitz-Elkarketa 3, LEF Batzordea, 1991\n2 272 agerraldi Egungo Testuen Corpusean\nEuskara Institutua, EHU, "-dun", Sareko Euskal Gramatika (SEG), www.ehu.eus/seg


CAF-Elhuyar sarietara aurkezteko epea zabalik dago — Unibertsitatea.Net\nHemen zaude: Hasiera › Ziztu bizian › CAF-Elhuyar sarietara aurkezteko epea zabalik dago\nCAF-Elhuyar sarietara aurkezteko epea zabalik dago\n2019/10/09 - Unibertsitatea.net\n(Zuzenketa: atzo argitaratu genuen irekita zegoela CAF-Elhuyar sariketan izena emateko epea. Elhuyarretik oraindik ere apur bat itxaron beharko dugula jakinarazi digute). Zientzia eta teknologiaren arloko gaien eta ikerketen euskarazko dibulgazioa bultzatzea, saritzea eta aitortzea du helburu sariketak. 2020ko otsailaren 7ra arte aurkeztu daitezke lanak.\n(Iturria: Pixabay. Irudia: Pixabay Lizentzia)\nZuzenketa: atzo argitaratu genuen irekita zegoela CAF-Elhuyar sariketan izena emateko epea. Elhuyarretik oraindik ere apur bat itxaron beharko dugula jakinarazi digute.\nZientziaren eta teknologiaren munduak gizartearekin lotzen dituen garraiobide gisa irudikatu nahi izan dute sariketa eta hortik sortu da aurtengo leloa: "Igo trenera!".\nLanak 2020ko otsailaren 7ra arte aurkeztu daitezke eta hauek dira sarituko diren kategoriak:\nDibulgazio-artikulu originalak. Bi azpikategoriatan banatuko dira: dibulgazio-artikulu orokorrak eta egilearen doktore-tesian oinarritutako dibulgazio-artikuluak. Azpikategoria bakoitzaren irabazleak 2.000 euroko saria eta urtebeteko harpidetza Elhuyar aldizkarira.\nZientzia-kazetaritzaren arloko lanak. 2019an euskaraz sortu eta argitaratutako kazetaritza-lanak aurkeztuko dira, edozein formatu eta generotakoak. 2.000 euro eta urtebeteko harpidetza Elhuyar aldizkarira eskuratuko ditu.\nNEIKER sari berezia ere banatuko da aurten ere. Lehen sektoreari lotutako artikulu onena 2.000 euro sarituko da eta beste kategorietako sariekin bateragarria izango da.


urtean zehar, XXX. astea domeka\nAlargunari eta umezurtzari kalterik egiten badeutsezue, sutuko da nire hasarrea zuen aurka.\nUr 22, 20-26\nZuekin bizi dan nire herriko behartsuren bati dirua maileguz emoten badeutsazu, ez izan zekena beragaz, ez ezarri interesik. Zeure lagun hurkoari soingainekoa hartzen badeutsazu bahituran, bihurtu egiozu eguzkia sartzerako; ez dau-eta hori beste estalkirik. Zegaz babestuko da, bestela, lo egiteko? Laguntza eske deadar egitean, entzun egingo deutsat, errukiorra naz-eta Ni».\nSal 17, 2-4. 47 eta 51ab\nR/. Maite zaitut, Jauna, nire indar.\nJauna da nire haitz, nire gaztelu,\nEne Jainko, nire harkaitz babesgarri,\nnire babeski eta salbamen-indar,\nnire gordeleku goresgarri.\nDei egin neutsan Jaunari,\nGoratua nire Jainko salbatzailea.\nmaitasuna agertu deutso bere igurtziari,\nDavidi eta honen ondorengoei betiko. R/.\nSasijainkoetatik bihurtu zineen, Jainkoaren morroi izateko eta bere Semearen zain egoteko.\nIzan ere, zuenetik zabaldu da Mazedoniara eta Akaiara Jaunaren mezua; eta eskualde horreetara ez ezik, bazter guztietara heldu da Jainkoagan dozuen sinesmenaren entzutea, guk ezer esan behar barik. Izan ere, eurek kontetan dabe zelako harrerea egin zeuskuen zuekana joan ginanean eta zelan, sasijainkoak itzirik, Jainko bizi eta egiazkoagana bihurtu zineen, Berau zerbitzeko eta zerutik etorriko dan beraren Seme Jesusen zain egoteko. Jainkoak hildakoen artetik biztu eban Jesus, eta Honek askatu gaitu etortekoa dan hasarre-zigorretik.\nMaitatu egizu Jauna, zeure Jainkoa, eta zure lagun hurkoa zeure burua lez.


San Migel jaietako programaren azala irudikatzeko lehiaketa antolatu du berriro udalak — Berbia\nSan Migel jaietako programaren azala irudikatzeko lehiaketa antolatu du berriro udalak\nLanak aurkezteko azken eguna uztailaren 15a izango da\nAzken bi urteetan enkarguz eskatu zen jai egitarauaren sarrera-irudia sortzea. Aurten, egitarauaren azala irudikatzeko lehiaketa berriro antolatzea erabaki da. Irudi-lehiaketa honetan 18 urtez gorako edonork har dezake parte. Lanetan erabiliko den teknika librea izango da baina derrigorrean, OÑATIKO JAIXAK 2019 idatzia agertu beharko da. Lanen tamaina ere mugatu da eta 50 X 70 zentimetroko neurrian eta formatu bertikalean egin beharko dira.\nLanak, egilearen sinadurarik gabe aurkeztuko dira. Lan bakoitza identifikatu ahal izateko, atzealdean lema bat eraman beharko dute. Eta lanekin batera, lema berbera daraman sobre itxi batetan egilearen datuak eta NANren fotokopia jaso beharko dira. Lanak Kultur etxean entregatu beharko dira eta horretarako epea, uztailaren 15ean amaituko da, 20:00etan. Sari bakarra emango da, 500 eurokoa, hain zuen. Horrezaz gain noski, aukeratutako lana etxe guztietara zabalduko den jai programaren azalean agertuko da.\nLanak lehiaketatik kanpo uzteko kasuak zehaztu eta jaso dira bestalde lehiaketa baldintzetan, lehenengoko aldiz. Hala, autorea nor den zalantzan dagoenean, aurkeztutako lana pertsonen duintasunaren kontra doanean edota beste obra batzuen plagiotzat har daitekenean, lana baztertu egingo da. Era berean, aurkeztutako lanen maila nahikoa ez dela erabakiz gero, ez da saririk emango.\nSan Migel Jaietako programaren azala aukeratzeko lehiaketara lanak aurkezteko epea zabalik dago gaurdanik, uztailaren 15a bitartean.


Correos, COVID-19rekiko enpresa segurua\nCOVID-19ren aurkako Correos-en protokoloa\nCorreos-en hartu diren segurtasun-neurriak 360°-ko ikuspegitik diseinatu dira, enpresaren sistema eragile konplexu osoa barne hartzen duten eta gure bezero-mota guztiak babesten dituzten gomendioak kontuan hartuta.\nHalaber, gure langileak lanaldian babesteaz gain, Correos-en haratago heldu nahi izan dugu, eta gure langileak etxetik lanera doazenean jarraitu beharreko gomendioak zabaldu ditugu.\nOsasun- eta prebentzio-jarraibideak uneoro betetzea gomendatu da, hau da, pertsonen artean ahalik eta distantzia handiena izatea, eskuen ohiko higienea eta, segurtasun-tartea mantendu ezin denean edo araudiak hala eskatzen duenean, maskara erabiltzea.\nLanaldian maskara erabiltzea gomendagarria delarik, osasun agintaritzek xedatzen dituzten toki eta egoeretara mugatuko da bere erabilera, bai kanpoan bai barruan.\nJarraian, Bureau Veritas ziurtagiria eskuratzen lagundu diguten neurri espezifikoak aurkezten dizkizugu. Ziurtagiri horrek Correos Espazio Segurua aintzatesten du.\nCOVID-19REN ERAGINAREN PREBENTZIORAKO EGUNGO NEURRIAK CORREOSEN\nSegurtasun orokorra Correos-eko instalazioetan\nJakin badakigu gure langileen lanaren zati handi bat aurrez-aurre egin behar dela nahitaez. Horregatik, gure eraikinetan prebentzioa funtsezkoa izan da.\nEraikinetako sarrera eta irteera arautzeari dagokionez, langileen pilaketa galarazteko neurriak ezarri ditugu. Lantoki mota bakoitzaren arabera, sarrera eta irteera mailakatuak ezarri ditugu, edo txanda baten amaieraren eta hurrengoaren hasieraren arteko denbora-tarteak, eta abar. Orobat, lantokietan lan egiten ez dutenek ezin dute bertara sartu, eta beharrezkoa izanez gero, pertsonen arteko distantzia mantenduko dute, eta behar-beharrezkoa den gutxieneko denboran.\nBestalde, gure espazio eta eremu komunen edukiera kontrolatzea da gure lehentasun nagusietako bat. Segurtasuna babesteko, eremuen gehieneko okupazioa eta atsedenaldietarako txanda mailakatuak diseinatu dira. Era berean, komun eta aldagelen erabilera arautu da. Banan-banan erabiltzea gomendatzen da, eta aldizka garbitzeko protokolo zorrotza ezarri da.\nUnitateen garbiketa eta higienea aldatzea\nCorreos-ek instalazioen garbiketa eta higienea optimizatu du pandemia hasi zenetik. Gure unitateentzako berariazko garbiketa-plana diseinatu dugu, non egindako jarduerak erregistratzen diren, eta garbiketaren maiztasuna eta intentsitatea areagotu egin da.\nLantokiak egunero garbitzen dira, eta arreta berezia jartzen zaie honako eremu hauei: ate eta leihoetako helduleku, eskutoki eta tira-egitekoak; etengailuak; igogailuen botoiak; eskaileren barandak; lan-mahaien azalerak eta erabilera publikoko eremu komunak.\nUnitate guztiak Osasun Ministerioak baimendutako desinfektatzaileekin hornitu ditugu, langileek beren ibilgailuak eta lan-ekipoak egunero desinfekta ditzaten.\nAireztapena eta klimatizazioa funtsezko neurriak dira gure lantokietan. Espazio bakoitzaren ezaugarrietara egokitutako eguneroko aireztatze-lanak egiteko jarraibideak jaso dituzte gure unitate guztiek.\nGainera, klimatizazio-ekipoei egiten zaien mantentze-lan prebentiboan, aldian behin aire-iragazkiak garbitu, mantendu eta ordezkatzen dira.\nBereziki sentikorrak diren langileak\nGure langileak dira gure lehentasun nagusia! Horregatik, prozedura-multzo berezi bat sortu dugu COVID-19rekiko sentikortasun berezia duten langileentzat. Prozedura horietan, ohiz kanpoko neurriak ezartzen dira SARS-CoV-2 koronabirusarekiko ahultasun berezia duten langileentzat.\nPertsonen arteko segurtasun-distantzia eta maskararen erabilera gomendatua bidalketen banaketa-sarean ezarritako oinarrizko bi neurri dira.\nGure langileek ez dute inoiz zuzeneko harremanik izan behar bidalketaren hartzailearekin. Entregatzeko unean, postariak hartzailearen informazioa jaso ondoren, bidalketa eskura utziko dio eta urrun egongo da.\nJakinarazpen administratiboen, burofaxen, telegramen eta zenbateko lotuak dituzten bidalketen kasuan, sinadurapean entregatuko dira; horretarako, segurtasun-protokolo zorrotza beteko da bai postariarentzat bai bidalketaren hartzaile den bezeroarentzat.\nAzkenik, sare logistikoari dagokionez, eguneroko garbiketak egiten ditugu, zentroetako lan-tresnen eta elementu logistikoen desinfekzioa bermatzeko. Halaber, neurriak ezarri ditugu, sarreretan eta irteeretan langileak pilatu ez daitezen. Horretaz gain, eragiketa guztiak gutxieneko segurtasun-tartea errespetatuz egingo direla bermatzen dugu.\nGure bulego-sarean harturiko neurririk garrantzitsuenetakoak dira pilaketak saihesteko edukiera-kontrola eta pertsonen arteko segurtasun-distantzia. Nola lortu dugu?\nGure bulego guztietan adierazi dugu gehienezko edukiera, eta indarrean dauden araudi autonomikoen arabera, edukiera murrizteko prebentzio- eta kontrol-neurriak ezarri ditugu.\nSukurtsal guztietan joan-etortzeko bidea seinaleztatzeaz gain, bulego guztietako sarreran gel hidroalkoholiko-banagailuak jarri dira, edo txanda-kudeatzailearengandik ahalik eta hurbilen, sartu aurretik bezero bakoitzak bere eskuak garbi ditzan.\nJende ugari dagoen tokietan, bulegoko langile batek enbaxadorearen rola hartuko du eta bezeroen joan-etorriak dinamizatuko ditu, aurretik aipatutako edukiera neurriak bermatzeko.\nLeihatiletan, langileen eta erabiltzaileen arteko kontaktua saihestu beharra dago; horretarako, banantzeko manparak jarri ditugu bezeroaren arretarako lanpostuetan. Dokumentuak, gutunak, paketeak, tiketak, dirua eta abarrekoak trukatzeko, mostradorean utziko dira. Ez da inoiz harreman fisiko zuzenik izango langilearen eta bezeroaren artean.\nNola eskura dezake bezeroak sinadura elektronikoa, bidalketak onartu eta jasotzeko?\nBidalketak entregatzeko eta jasotzeko prozesuetako batzuk osatzeko, gure bulegoetako tableta elektronikoetan nahitaez sinatu behar dute bezeroek. Sinatzeko unean bezeroak eskuak garbitu dituela bermatu beharko da, gel hidroalkoholikoa erabiliz. Gel hori sinadura-tabletatik hurbil dago. Bezeroak ezingo du sinatu eskuak garbitu ez baditu.


Matxin euskararekin lan egiten duen eta publikoki erabilgarria den lehenengo itzulpen automatikoko (IA) sistema da, Euskal Herriko Unibertsitateko Ixa Taldearen eta Elhuyarren artean garatua. Software librea da, GNU GPL lizentziapean argitaratutakoa.\nOpentrad kode irekiko itzulpen automatikoko sistema da, 20 hizkuntza-bikote baino gehiagoren arteko itzulpenak egiten dituena. Opentrad gero eta erabiltzaile, enpresa eta erakunde publiko gehiagok erabiltzen dute, testuak eta dokumentuak itzultzeko, edota Interneten hizkuntza desberdinetan nabigatzeko. Beste erabiltzaile batzuk beren web-orri pertsonalak, enpresako web-orriak, blogak, eta abar ingelesez, gaztelaniaz, galegoz, portugesez, katalanez, ... eskaintzeko erabiltzen dute. Elhuyar Hizkuntza eta Teknologia unitateak parte hartu proiektu honetan.


Bertsolarien etxeko hizkuntza-errealitatea gertuagotik, Hitzetik Hortzeran - bertsoa.eus\nIgandero ETB 1en 2019-11-07\nBertsolarien etxeko hizkuntza-errealitatea gertuagotik, Hitzetik Hortzeran\nGeroz eta euskaldun gehiago dira euskara etxetik jaso ez dutenak, eta horien artean daude zenbait bertsolari ere. Igandeko programan bi bertsolariren etxeko hizkuntza-errealitatera gerturatuko gara, Aitor Servier eta Aitor Mendiluzerengana. Horrez gain, ikusgai izango dira Durangoko eta Gasteizko saioak, baita Gernikan Jon Lopategiri egindako omenaldiko hautaketa ere.\nHainbat modu daude hizkuntza batera gerturatzeko. Jaso daiteke etxetik, ikastetxean, edota gerora piztutako interes batek bultza zaitzake bere hitzak aletzera. Gurera ekarrita, euskaldun gazteen erdiak baino gehiagok ez du euskara etxetik jaso, eta horien artean daude zenbait bertsolari ere. Baina nola hartzen ditu bertso munduak hiztun hauek? Laguntzen die, edo zalantzan jartzen ditu?\nServier eta Mendiluze bertsolarien hizkuntza-errealitatea, gertuagotik\nBaionako Kalostrape ostatuan Aitor Servier bertsolari azkaindarrarekin egin dugu zita. Bere gurasoekin frantsesez aritzen da egunerokoan eta ikastolan jaso zituen euskara eta bertsozaletasuna. Igeldon berriz Aitor Mendiluze bertsolari andoaindarrarekin elkartuko gara. Ama burgoskoa izanagatik, berak eraman zuen lehen aldiz bertso eskolara.\nBertsolarien hizkuntza-errealitateak gertuagotik ezagutuko ditugu igandeko programan. Etxean bertsolari izaera nola bizi duten azalduko digute eta lagunartean guraso erdaldunak izanagatik sumatu dituzten erreakzioei buruz ere hitz egingo dute. Euskara etxetik jaso ez duten euskaldun kopurua areagotuz doa, baina bertsotan dabiltzanen proportzioa ez da berbera. Batzutan badirudi bertsolaritza “euskaldun zaharra” izatearekin lotzen dela. Zer egin dezake bertsolaritzak hiztun berrientzako leku eroso bat izan dadin?\nEuskal Herriko V. Jardunaldi Feministen baitan Euskal Herriko emakume, trans eta bolloen anti-kopla txapelketa ospatu da Durangoko Landako gunean. Gasteizko Jimmy Jazz aretoan, bertso jaialdia eta Gernikako Lizeo aretoan Jon Lopategiri omenaldia. Hiru jaialdietako bertsoaldi onenak entzungo ditugu igandeko Hitzetik Hortzeran.\nKattalin Minerren kuttuna\nKazetaria, idazlea eta aktibista feminista ezaguna da Kattalin Miner, baita bertsozalea ere. Igandeko programan bere bertsoaldi kuttuna zein den jakingo dugu. Horrezgain informazio laburrak eta umorea ez dira faltako.\nGogoratu, igandero, 15:00etan, ETB1en; eta astelehenetik aurrera, EITB Nahieranen.


Soldaten murrizketak, zerga gehiago eta koordainketak, Katalunian\nArtur Masen hitzetan, defizitari aurre egiteko sakrifizio gehiago egin beharko dituzte murrizketa gogorrekin.\nEuropar Batasunak Katalunari ezarritako mugak betetzeko plana ezagutzera eman du gaur Artur Mas Kataluniako Gobernuko presidenteak. Barne produktu gordinaren % 1,3raino jaitsi behar du Kataluniak bere defizita. Horretarako, Masek soldaten murrizketak, zerga gehiago eta zenbait koordainketa zehatz iragarri ditu, zerbitzu publikoetan murrizketak saihesteko.\nJoan den igandeko hauteskundeen ostean, Masek Gobernuaren bilera erabili du ustekabeko iragarpena egiteko: Kataluniak etxekolanak egin nahi baditu, sakrifizio gehiago egin beharko ditu, eta ildo horretan, murrizketa gogorrak abian jarriko dituztela iragarri du.\nFuntzionari guztiei soldata murriztuko zaie eta goi-karguek ez dute aparteko ordainsaririk jasoko datorren urtean; halaber, uraren, garraioaren, unibertsitateko matrikulen eta gasolinaren gaineko zergak igoko dituzte. Era berean, botiken errezetengatik zerga txikia ezarriko dute. Horiek dira Kataluniako Gobernuak abian jarriko dituen neurrietako batzuk.\nInformazio gehiago:Eitb: Soldaten murrizketak, zerga gehiago eta koordainketak, Katalunian


Zenbait zapore – Morau-enea\nEl Volcan Musica 2021\nBadira urte batzuk, mexikar elektronikak entzute handi lortu zuena, batik bat joskera herrikoien eta musika elektronikoaren arteko nahasketa irudimentsua zela medio. Nortec collectivek, adibidez, musika norteñoa zuen lehengai, eta dantza pistetara eraman zituen Tijuana, eta bide batez, mugako izpiritu musikal eta soziala, soinu-txiki eta corridoak tartean. Horretarako errazkeriak alde batera utzi zituzten, eta bestalde, hain mexikarra begiztatzen zaigun irudimen, apur bat magikoa, erabili zuten lanabes gisara.\nHari horretatik tiraka, 2006ean kaleratu zuen bere lehen lana Camilo Larak, Mexican Institute of Sound izena aukeratu zuen eta Mexico Magico jarri zion izenburu diskoari. Garbi zegoen zein erroei begira jarrita zeuden musikariok, eta nola aldarrikatzen zuten haien proposamen musikalaren mexikartasuna. Nahiz eta oso Mexiko ezberdinez aritu batzuk, zein besteak.\nMexico DFkoa da Camilo Lara, eta nabaritzen zaio, haren diskoek badutelako munduko hiri handienetakoari dagokion kosmopolitismo ukitua. Bai jorratzen dituen erritmo latinoetan (cumbia, bolero, cha-cha-cha, mariachi…), zein horiekin jolasteko darabiltzan osagai elektronikoetan, pop musikatik hurbil, eta erritmorik bortitz eta makinistenak alde batera utzita. Horretaz gain, haren kantuak bertako kaleetatik atera berriak dirudien pertsonaiez eta istorioz josita daude.\nAdibidez, trapero baten iragarkia izan daitekeenak irekitzen du, bere hiriari omenaldi gisara eraikitako Distrito Federal lana. 50. hamarkadako musika gogoratzen duen giro etereoz hasi eta gitarra elektriko zaratatsuen oihartzunekin amaitzen den “Se Compra” kantua. Baina ondoren, soinu-txikiek polka bat azaleratuko dute, chicharen izpiritu jostalariz josia. Nabarmena da disko osoan cumbiarekiko atxikimendua “Dios” izan daiteke horren adibide, baina baita ere, La Perla hirukoak rap aldera biratzen duen “El Antidoto”, edo “Cruzando el Rio” klasikoagoak.\nZorionez, nahiko presente dago lan honetan banda mexikar musika, hip-hopera lerratutako “Vamos” eta diskoa ixten duen “The Lunatics” Sinaloako Banda Misteriosaren laguntzaz burututakoak, adibidez. House ukituren bat ere bada “Mi America Is Not Your America” dantzagarrian, baina ez larritu, gero badator bolero bat “Paloma”, eta badago, baita ere, 60.hamarkadako pop ukiturik “La Luna De Noviembre” (Los Tres Sudamericanos aluzinatu batzuena dirudi), baina hori bai, dena Mexican Institute Of Sounden prisma koloretsu, irudimentsu, eta finaz jantzia. Ez da harritzeko Mexican Institute Of Soundek lau urte ematea kantu-bilduma hau osatzeko. Hainbeste kolore, zapore eta usain ditu!\nCategoriesBerria Bloga MusikaTags,iruzkina kritika mexiko munduko musikak\nPrevious PostPrev Article Eskandalua\nNext PostNext Article Otsaila 2021 (kantu-zerrenda)


Héauville - Wikipedia, entziklopedia askea.\n49° 34′ 52″ N, 1° 48′ 00″ W / 49.5811°N,1.8°W / 49.5811; -1.8Koordenatuak: 49° 34′ 52″ N, 1° 48′ 00″ W / 49.5811°N,1.8°W / 49.5811; -1.8\nVasteville, Helleville, Siouville-Hague eta Teurthéville-Hague\n234 (%50.5) 234 (%50.5)\nHéauville Frantziako udalerria da, Mantxa departamenduan dagoena, Normandia eskualdean. 2013an 408 biztanle zituen.\n2007an Héauville udalerrian erroldatutako biztanleak 408 ziren. Familiak 148 ziren, horien artean 38 pertsona bakarrekoak ziren (19 bakarrik bizi ziren gizonak eta 19 bakarrik bizi ziren emakumeak), 49 seme-alabarik gabeko familiak ziren, 57 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 175 etxebizitza zeuden, 148 familiaren etxebizitza nagusia ziren, 13 bigarren erresidentzia ziren eta 14 hutsik zeuden. Etxebizitza guzti hauek 175etxeak ziren. 148 etxebizitza nagusietatik 116 bere jabearen bizilekua ziren, 30 alokairuan okupaturik zeuden eta 1 doan lagata zegoen; 9 etxek bi gela zituzten, 19 etxek hiru zituzten, 34 etxek lau zituzten eta 85 etxek bost zituzten. 125 etxek euren parking plaza propioa zuten azpian. 53 etxetan ibilgailu bat zegoen eta 82 etxetan bat baino gehiago zituzten.\nHéauville udalerriko biztanleria-piramidea 2009an .\n2007an lan egiteko adina zuten pertsonak 257 ziren, horien artean 174 aktiboak ziren eta 83 inaktiboak ziren. 174 pertsona aktiboetatik 153 lanean zeuden (89 gizon eta 64 emakume) eta 21 langabezian zeuden (4 gizon eta 17 emakume). 83 pertsona inaktiboetatik 35 erretiraturik zeuden, 18 ikasten zeuden eta 30 "bestelako inaktibo" gisa sailkaturik zeuden.\n2009an Héauville udalerrian 149 unitate fiskal zeuden, 383,5 pertsonek osaturik. Pertsona bakoitzeko diru-sarrera fiskalaren mediana urteko 15.374 euro zen.\n2000. urtean Héauville udalerrian 23 nekazaritza-ustiategi zeuden, 828 hektarea erabiltzen.\nBNF: 152622145 (data)


Urola Kostako HitzaAizarnazabal Archives - Page 35 of 77 - Urola Kostako Hitza | Page 35\nSan Kristobal Txiki Eguna ospatuko dute astelehenean Aizarnazabalen\nNork: Urola Kostako Hitza\t- Eka 8, 2017\nSan Kristobal Txiki Eguna ekainaren 11n ospatzen da Aizarnazabalen, baina egun hori igandea tokatzen denez, astelehenera atzeratu dute ospakizuna. Hori dela eta, datorren astelehenean, 18:00etan hasita, meza egingo dute, eta ondoren, zerbait dastatzeko aukera ere izango...\nIñaki Segurola Puntuka: ‘Haunditik txikira’\nHaundi-txiki asunto honetan aurrena harritu ninduena izan zen aditzea, 15 bat urterekin edo, Euskal Herria “oso txikia” zela. Maixu batek esan zigun. Neretzat Euskal Herri hori gauza izugarria zen, eta gehiena ezezaguna. Nolatan izan zitekeen...\nIraurgi Berritzenek eta UKUE-k lankidetza akordioa sinatu dute aldundiarekin\nNork: Urola Kostako Hitza\t- Eka 5, 2017\nGipuzkoako Tokiko Garapen Agentziek eta Foru Aldundiak elkarlanerako hitzarmena sinatu dute, lurraldeko ekonomia sustatzeko asmoz. Aldundiaren arabera, hitzarmenaren bidez Gipuzkoako “lehiakortasuna eta kohesioa” hobetu, eta garapen agentzien “indarguneak” sendotu nahi dituzte. Hitzarmena egin dutenen artean, Urola...\nArgazki galeria: Giro ona da nagusi Aizarnazabalgo Jan Sano eta Bizi Pozik azokan\nNork: Urola Kostako Hitza\t- Eka 3, 2017\nJan Sano eta Bizi Pozik azoka egiten ari dira Aizarnazabalen, eta seigarren urtez inguruko nekazariek eta astisaugileek beren produktuak saltzeko aukera izan dute herriko frontoian. Herritar ugari elkartu da goizean zehar, eta umeek ere izan dute ongi...\nForu Aldundiak Bizikidetza Lantzen programaren berri eman die Urolako udalerri txikiei\nNork: Urola Kostako Hitza\t- Eka 2, 2017\nGipuzkoako Foru Aldundiak Bizikidetza Lantzen programa lurraldeko herri txikietan ezagutarazteko dinamika jarri du martxan. Testuinguru horretan, aldundiko ordezkariak Azpeitian izan ziren asteazkenean, Urola eskualdeko udalerri txikietako ordezkariei egitasmoaren berri ematen. Bizikidetzako foru zuzendari Maribel Vaquero eta...\nJuan Carlos Irizar: “Sortzaile batentzat oso leku aproposa da Oñati lanerako”\nNolako herria da Oñati? Oñatik ez dauka itsasoaren beharrik ere, hain da polita… Ezagutzen dudan barrualdeko herririk politena da. Oso toki ederrean kokatuta dago: naturaz inguratuta. Oso gustuko dut, gainera, eta musika asko egin izan dut...\nJan Sano eta Bizi Pozik azoka egingo dute larunbatean, Aizarnazabalen\nNork: Urola Kostako Hitza\t- Eka 1, 2017\nEkaineko lehenengo larunbatarekin batera, Jan Sano eta Bizi Pozik azoka egiten dute Aizarnazabalen, eta aurten ere ez dute hutsik egingo herriko eta inguruetako nekazarien eta artisaugileen postuek. Seigarren urtez egingo dute azoka, eta 10:00etatik aurrera, hainbat ekintza...\nAmancay Gaztañaga Puntuka: ‘Badator!’\nIritsi da ekaina, eta horrekin batera kurtso bukaerako emanaldi, ekitaldi eta festa guztiak. Irakasle lanetan ibiltzen garenontzat, hilabete berezia izaten da hau. Oporrak ere gainean ikusten ditugu, baina badakigu bai azken txanpa hau ez dela batere...\nJesus Mari Olaizola ‘Txiliku’ Puntuka: ‘Herria’\nNork: Urola Kostako Hitza\t- maiatza 25, 2017\nDuela hilabete edo, Vocento taldeko egunkari batek zekarren albiste Donostiatik Gasteizerako autobusak sekulako bidaiari kopuru igoera izan zuela. Oker ari naiz. Horrrek izan behar zuen albistea, baina egunkariak zekarrena bestelakoa zen. Alegia, Donostiatik Gasteizerako autobusak eginiko...\n‘Udaberriko Zaporeak’ kanpaina aurkeztu du Urola Gustagarrik\nNork: Ane Olaizola\t- maiatza 19, 2017\nTokian tokiko produktuak sustatzeko eta bertako ekoizle eta baserritarrak aitortzeko asmoz, Urola Gustagarri ekimenaren Udaberriko Zaporeak abiatu dute Iraurgi Berritzen Urola Erdiko Garapen Agentziak eta Urkome Urola Kostako Landa Garapeneko Elkarteak. Gipuzkoako Foru Aldundiko eta bailarako udaletako...\n« Aurrekoa 1 … 33 34 35 36 37 … 77 Hurrengoa »


Antzararen bidea - Garoa Liburu-denda\nAntzarek metro batzuk egiten dituzte burua moztu ostean. Oiloek ere berdin. Badira ordea, bururik gabe jaiotzen diren pertsonak. Pertsona hauek, ez dira gosez hiltzen, inguruko guztiak izorratzen saiatzen dira behin eta berriz eta gainera, inor baino gehiago bizi dira, ez dira sekula santan hiltzen. Baina tira, heldu diezaiogun eleberriari.\nEleberriari bi gertaera dramatikok ematen diote hasiera: batetik, Nafarroako Erriberan gerrate zibilaren aurreko garaiko altxatuen erailketak deskribatzen dira, eta bestetik, 2003. urtean Salouko apartamentu batean bonba bat manipulatzen duen bitartean hiltzen den gaztearen heriotza.\nEleberria aurrera doan ahala, gaur egungo egoerara eta errealitatera egokitzen da. Emakume bat, ama bat, bere iragana eta bonba bat manipulatzen hil zen seme terroristaren osteko samina. Itsasoa begiratzea gogoko duen adinekoa eta gordetzen duen sekretua.\nIdazleak deskribatzen dituen pertsonaiak egoera berezian aurkitzen dira, egoera lazgarriak, gordinak, oinazea lagun dute eta pertsonaien sentimenduekin jolastuz eleberrian barneratzen gaitu Jokin Muñoz idazleak konturatu gabe. Sentimentu eta naufragioz beteriko liburua da. Adinekoak naufragatu egiten du, ezin baitu burutik kendu bete gabeko promesa. Gaztea aldiz, gaurko gizartetik at sentitzen da, jokoz kanpo dago.\nPertsonaientzat oso garrantzitsua da itsasoa eta hemendik naufragoaren metafora sortzen da. Elaberri honek hainbat sari jaso ditu: Kritika Saria, Beterriko Liburu Saria eta Euskadi Literatura Saria besteak beste.\nEgilea: Jokin Muñoz Trigo\nAntzararen gainean jarria dago. Lerde hari bat ahoaren alde batetik erortzen zaio, ufadekin batera. Umeek mutu segitzen dute. Ilehoriak aire falta nabaritu du. Itolarria. Aiztotzarra ikusten du Demetrioren eskuan.


Aukerekin bueltatu gura dute liderraren etxetik - Oñati - Goiena.eus\nAukerekin bueltatu gura dute liderraren etxetik\nEneko Azurmendi 2019-04-05 12:04\nDenboraldiko une erabakigarrian sartuta dago Aloña Mendi, eta geratzen diren lau partiduetatik bi aurkari zuzenen aurka jokatuko dituzte Endika Ruizen mutilek; lehen 'finala' bihar jokatuko dute, Azpeitian, Lagun Onak liderraren aurka, 17:45ean.\nLau partiduren faltan, Lagun Onakek 57 puntu ditu, Urolak 56 eta Aloña Mendik 53. Lehenengo sailkatua Erregional Ohorezko Mailara igoko da zuzenean eta bigarren sailkatuak, berriz, beste multzoko bigarrenaren aurka jokatu beharko du kanporaketa, bi partidutara, igoera lortzeko –etxean eta kanpoan–. Geratzen diren lau norgehiagoka horietatik bi azpeitiarren eta zumarragarren aurka jokatuko dituzte oñatiarrek, "onerako edo txarrerako", Endika Ruiz entrenatzailearen esanetan. "Irabazten badugu, borrokan jarraituko dugu eta galtzen badugu, berriz, zail jarriko zaizkigu gauzak. Hiru partiduren faltan alde txikiak ere handiak dira", adierazi du.\nRuizek garbi du dagoeneko ezin dutela hutsik egin. "Gauden lekuan egonda, ez dugu huts egiteko aukerarik. Ez badugu hutsik egiten, aldiz, Urolaren aurkako partidura, azken jardunaldira, bizirik iritsiko gara, eta hori polita izango da".\nHorra heltzeko, baina, biharko finala-ri egin beharko diote aurre lehenik. "Goiko taldea Hirugarren Mailan dauka Lagun Onakek, baina, bigarren taldea izanda ere, oso maila ona dute. Azpeitiko jokalariak dituzte, gehienbat, gazteak zein esperientzia handiagoa dutenak. Ligako talde onenetakoa da", dio Ruizek. Garmendipe futbol zelaian izango da lehia, 17:45ean.\nAukerekin iritsi dira oñatiarrak denboraldiko une erabakigarrira, eta "pozik" dago Ruiz horrekin. Pena apur bat azaldu du, ordea, etxean "irabazi beharrekoak ziren partidu batzuk" ezin izan dituztelako irabazi. "Hala ere, gure alde esango nuke atzean ere ez garela geratu. Azken tren horiek harrapatu egin ditugu eta borrokan jarraitzen dugu". Taldearen sentsazioak "onak" direla aitortu du. " Momenturik politenak orain datoz, denboraldiko urduritasun eta emozio handieneko partiduak izango dira datozenak, eta partidu hauek jokatu ahal izateko eskubidea guk irabazi dugu. Ilusioz eta gogoz gaude".\nHelburua baino gehiago, ilusioa\nEntrenatzailearen esanetan, mailaz igotzea ez da helburu bat izan behar, "ilusio" bat baizik. "Ez da mundua bukatzen igoera ez badugu lortzen. Belaunaldi aldaketek eragin handia dute etxeko jokalariekin bakarrik aritzen zarenean, eta hori nabaritu du Aloñak. Baina orain bide onean goaz, taldea geroz eta indartsuagoa da, eta hori izan behar da benetako helburua".


Maitasunak gehiago iraun dezan harremanetarako 10 aholku onenak - Harremanetarako Aholkularitza\nOndare PlangintzaAzken BerriakEzkontzan Intimitatea Hazteko Aholku OnenakEzkontzakEtxeko BiolentziaOsasuntsuentzako Ezkontza AholkuakLagundu Dibortzioarekin Eta AdiskidetzearekinIritziakKomunikazioa Hobetu EzkontzanZodiako Zeinuak\nNagusia / Harremanetarako Aholkularitza / Maitasunak gehiago iraun dezan harremanetarako 10 aholku onenak\nEgokitu eta xurgatu\nSexua ez da inoiz berdina izango denbora guztian\nElkarren konpainia eskertu\nEgin aparteko zaletasunak\nMantendu zure komunikazioa osasuntsu\nEz ezazu zure bikotea gaizki bota\nEz ezazu zure harremana baztertu\nGora arazo txikien gainetik\nBizitzan ez dago partida perfekturik eta arima bikotearen ideia mito bat da. R elationships gogorrak dira eta behar arrakasta izateko lan egin.\nBikote bakoitzak suaren bidez probak egin behar ditu. Edozein bikoteri eman dakiokeen harreman aholkurik onena da lankidetzan agertzen diren hainbat desberdintasunen artean nabigatu behar izatea.\nGerta liteke janari soilekin, politikari buruzko eztabaidekin eta umeak hazteko estiloarekin.\nDesberdintasun horiek bizia gehitzen diote zure bizitzari eta interesgarria bihurtzen dute. Elkar maite duten pertsonek gauzak beren bikotekideek egiten dituzten moduan eta ulertzeko moduan ikusteko ikuspegia ireki behar dute.\nIrakurri bikoteentzako harreman aholku onenetako batzuk, maitasuna gehiago iraun dezaten:\n1. Egokitu eta xurgatu\nBikotekide bakoitzak zerbait eskaintzen dio bere bikoteari. Besteek eskaintzen dizutena aintzat hartzen ikasi beharko duzu, zure ahalegina egin beharrean, horiek aldatzeko, zure maitasunak eta bizitzak nola eraman behar duten zure ideia eta ereduetara egokitzeko.\nLehenago edo beranduago, zure bikotea erorikoa dela onartzen hasi beharko duzu. Hondamendi bat aurreikustea izango da norbaitekin harremana hasten baduzu amesten zenuen guztia izango dela pentsatuz.\nPertsona orok ahulak dira bizitzan. Harremanak ez dira parkean ibiltzea. Maitasun istorio batean barkamena zure modu txikian egikaritzeak benetako zoriontasuna ekarriko du zure bizitzan.\n2. Izan zintzoa\nArgudioak maitasun harreman edo harreman batean gertatuko dira. Ez da ideia ona umiliatzeko asmoarekin argudiatzea.\nHobe da elkarren artean zintzoa izatea zerk asaldatzen zaituen eta zergatik. Ikuspegi honekin, elkar hobeto ulertzeko gai izango zara.\nKonfiantza zintzotasunez eraikitzen da, eta harreman ona izateko plataforma da.\n3. Sexua ez da inoiz berdina izango denbora guztian\nBeren sexu-bizitzarekiko jarrera aldatu egingo da harremanean, denborak aurrera egin ahala.\nHarreman batean hazten ari diren etapetan, pasio eta premia bizia egongo da; hasieran, ondoren gurasoen urteetan kendutako sexuaren etapa.\nErdialdean intimitate motelagoa izango du. Ezin da harremana hasi zenetik hogeita hamar urte arteko harremanen ekintzetan suhartasun bera espero.\n4. Elkarren konpainia eskertu\nBikote batek seme-alabak hazteko eta familiako kide guztientzako bizitza erosoa lortzeko lan egiteko gorabeherak aurre egitea lortu duenean, izugarrizko harremanak izatearen sariak izugarriak dira.\nBizitzak bikoteka eskaintzen dizun une zoragarriak ditu. Burutsuena maitasun harreman aholkuak izan ere, munduko bikote guztiek bizitzak elkarren konpainian eskaintzen diena baloratzea da.\nEgun bakoitza mirari bat da, eta bikoteek konturatu behar dute eta igarotzen duten egun bakoitzaren bedeinkapena baloratu behar dute elkarrekin ospatuz.\n5. Itxaropen errealistak izatea\nHarreman baten hasieran gauzak bezain arrosak dira. Bi bazkideak beraien bertsio onenak bestearentzat proiektatzen saiatzen dira.\nBaina eztei-bidaiaren faseak amaitu eta arrosa koloreko betaurrekoak itzali ondoren, errealitatea sartzen da.\nZure bikotea benetan zer den ikusiko duzu eta, ziurrenik, etsipena izango litzateke harremanaren hasieran izandakoarekin alderatuz gero.\nGarrantzitsua da denek akatsak dituztela ulertzea. Beharbada ez ziren azaleratzen gorteiatzeko garaian, baina hor daude.\nadiskidetasuna harremanerako trantsizioa\nItxaropen errealistak edukitzea eta zure bikotekidearen ezkutuko akatsei aurre egiteko prestatzea eta eztei-bidaiaren ondorengo etsipena prebenitu zaitzake.\nEra berean, zure harremanerako oinarri positiboak eta iraunkorrak ezarriko ditu, zure harremanak denbora gehiago iraun dezan lagunduko duena.\n6. Utzi aparteko zaletasunekin\nBikotearekin denbora pasatzea gustatuko zaizun arren, denbora pixka bat bereiztea ezinbestekoa da txinparta bizirik mantentzeko harreman batean.\nUrteetako ezkontzaren ondoren, elkarrekin denbora luzez egotea itogarri samarra izan daiteke. Bereizitako zaletasunekin aritzeak bizitza freskoa eman diezaioke zure harremanari.\nZaletasunekin gozatzeak oxitozina sortzen du eta horrek positibo sentiarazten zaitu, bikoteaz aparte igarotzen duzun denborak etxera itzultzeko aukera ere erakargarriagoa bihurtzen du.\nBeraz, komenigarria da, harremanaren hasieratik bertatik, aparteko zaletasunez gozatzea. Zure harremana freskoago mantentzen du denbora luzez.\n7. Mantendu zure komunikazioa osasuntsu\nTopikoa dirudi, baina komunikazioa da harreman osasuntsu baten sekretua.\nAditu, terapeuta, entrenatzaile eta guru ugarik komunikazioaren garrantzia azpimarratu dute hainbat aldiz.\nBaina, denborarekin, bikoteek beren harremanaren oinarria, komunikazioa, funtsean baztertu ohi dute.\nUrteetako elkarrekintzak zure bikotea barrutik ezagutzen duzula sentiarazten zaitu.\nBaina, jendea aldatu egiten da eta komunikazioaren akordioa sendo mantentzen baduzu, bikotekideari, bizitzan zer gertatzen ari den eta denborarekin nola eboluzionatu duten azaltzen zaizu.\n8. Ez ezazu bikotekideari ahoa bota\nBesteekin bikotekideaz kexatzea kaltegabeko ariketa fisikoa dela dirudi. Baina horrek zure harremanean hain sakona den zuloa egin dezake, ahalegin handiz konpondu ezin dena.\nBikotekidearen ezaugarriekin, familiarekin edo / eta lagunekin dituzten ohiturekin duzun desadostasuna agerian jartzea edo jendearekin haiekin elkarrizketan aritzeko tonu dotoreak erabiltzea, jendeak ezkontzan denbora asko egin du.\nBaina horrek harremana atsekabetu dezake. Zer esanik ez, bikoteek elkarrenganako duten errespetua ere hiltzen du.\nEgoera hori ekiditeko modu bakarra zure bikotekidearekin ezkontzeko ezkontzekin eztabaidatzea da. Horrela, pilatutako kexak ez dira azaleratuko antolamendu publikoetan.\n9. Ez ezazu zure harremana baztertu\nGuraso bihurtu ondoren, bikote gehienek beren denbora gehien ematen dute gurasoekin lotutako betebeharretan.\nEgia da umeek arreta gehigarria eta zure denbora zati handi bat merezi dutela egunero, baina bikotea eta harremana alde batera uzteak ondorio kaltegarriak izan ditzake.\nAsko ez bada, saiatu eta eskaini zure eguneko denbora zati bat gutxienez zure harremanari.\nZure artean maitasuna gehiago iraunarazteaz gain, zu eta zure bikotea ondo konpontzen ikusteak eragin positiboa izango du zure haurrarengan ere.\n10. Gora arazo txikien gainetik\nZure senarrak ahazten al du maiz zaborra ateratzea? Zure emazteak huts egiten al dio salmenta trikimailu alferrik eta astunenari? Gauza hauek txikiak dirudite baina bikoteen arteko borroka dramatikoak sor ditzakete.\nLuzaro ezkonduta egon ezkero, gauza horiek gogaikarriak direla eta zure eta zure bikotearen artean, noizbait edo bestearen artean, nolabaiteko arrakala eragin beharko luketela onartuko zenuke.\nSaiatu eta utzi arazo horiek aurrera; saiatu gehiago onartzen. Hau da gutxieneko maitasun eta harremanetarako aholkua.\nArazo txikiek zulo handiak egin ditzakete harreman luze eta egonkorrean ere. Garrantzitsua da onarpen handiagoa izatea eta barkatzea eta harreman hutsalak uztea.


Abenduaren 3an ospatuko da, Aiestaran-errekan, Santa Barbara eguna | El Diario Vasco\nTolosa GoierriAbenduaren 3an ospatuko da, Aiestaran-errekan, Santa Barbara eguna\nIRAOLA ZALDIBIA. Sábado, 25 noviembre 2017, 00:40\nHurrengo abenduaren 3an ospatuko da, Aiestaran-erreka auzoan, aurtengo Santa Barbara eguna. Eguerdiko 12:30ean hasiko dira ekitaldiak. Ordu horretan, Aiestarangoena baserriaren ondoan dagoen ermitatxoaren aurrean, Mañukorta eta Zeberio arituko dira bertsotan; ondoren, Zaldibiako dantza-taldearen jarduna. 13:30ean, toka-txapelketa, Lazkaoetxe jatetxean. 14:00etan, bazkaria toki berean; tartean, musika,, bertsoak eta dantza. 16:30ean, mus-txapelketa.\nBaina ekintzarik garrantzi-tsuena da urtero auzoko zaharrenari eskaintzen zaion omenaldia. 85 urteko Joxe Lizaso 'Orio' da aurtengo omendua, Bertsolari trebea eta Antsusieta baserrian luzaro bizi izan dena.\nBazkarian parte hartu nahi duenak dei beza, hil honen amaiera baino lehenago Lazkaoetxeko telefono honetara: 943 880044.\nEskola kirolako partidak gaur goizeko 9:30ean hasiko dira Los lazkaotarras se sumarán a la 'Gran Recogida' del Banco de Alimentos


Joxepa Telleria Esnaola - None - Eskela - Eskelak - uztarria.eus\nJoxepa Telleria Esnaola\nGaur hil da, 73 urte zituela, Elizakoak eta Aita Santuaren Bedeinkapena hartu ondoren.\nBere senarra: Justo Aramendi; seme-alabak: Jon eta Ainhoa Garcia, Iñigo eta Mireia Letamendia; bilobak: June, Denix eta Anette; anai-arrebak: Florencio eta Pili Aldasoro; ezkon anai-arrebak, ilobak, lehengusuak eta gainerako ahaideak.\nHaren arimaren alde otoitz bat eskatzen dizuete eta arren etor zaiteztela BIHAR, ASTEAZKENA, arratsaldeko ZAZPIETAN, Azpeitiko SOREASUKO SEBASTIAN DONEAREN parroki-elizan gorpua bertan dela egingo den hiletara. Aldez aurretik, mila esker.\nAzpeitian, 2021eko urriaren 19an\n2021eko urriaren 19an hil zen, 73 urte zituela.


Saskibaloia, pilota eta "Superkoparen bila" saio berezia, ETB1en\n"Superkoparen bila" saio berezia, saskibaloia eta pilota, gaur, EITBn\nHorrez gain, Ana Ramosek aurkeztutako "Helmuga" saioan mendiko eskiaz eta eskaladaz arituko dira.\nAthletic Club-eko jokalariak, pozarren. (EITB Media)\nEITBko kirol eskaintzaren barruan "Helmuga" saioko kirol erreportajeak, saskibaloia, herri kirolak eta pilota izango dira gaur. Horrez gain, gauean "Superkoparen Bila" saioa eskainiko da.\n11:30ean, "Helmuga" kirol saioko protagonista nagusia Gaizka Itza muxikarra izango da. Mendi eskiatzailea da Gaizka eta berak hain maitea duen Gorbeian izango dira eskiatzen. Halaber, Angela Eiterren azken eskalada ere aipatuko du saioak.\n12:00etan, berriz, Endesa Ligako Kutxabank Araski - IDK Gipuzkoa taldeen arteko partida eskainiko da zuzenean. Gasteizen arituko dira bi taldeak jokoan, eta partidaren jarraipena Xabier de La Fuentek eta Aitor Uriondok egingo dute.\nETB4 katean, 12:30ean, pilotako afizionatu mailakoek jokatutako partida bat izango da ikusgai, Kepa Arroitajauregiri egindako omenaldian.\n16:00etan halaber, herri kirolak eskainiko dira, Urrezko aizkolarien Binakako Txapelketa. Eta bukatzeko, 17:00etan hiru pilota partida jokatuko dira Eibarren. Hasteko, Irribarria - Bikuña eta P.Etxeberria - Tolosa pilotarien artean jokatuko da lehen partida; ondoren, Binakako Txapelketako partida jokatuko dute Jaka – Martija vs Ezkurdia - Ladis Galarza pilotariek; eta bukatzeko, promozioko partida jokatuko dute Arteaga II - Elizegi vs Zubizarreta III - Uriondo pilotariek. Xabier Euzkitzek, Abel Barriolak eta Elena Azpeitiak egingo dute partiden zuzeneko jarraipena "ETB Kantxa" saioan.\n23:40ean "Superkoparen Bila" saio berezia izango da ikusgai. Jon Balentziagak aurkeztuko du, eta berarekin batera, Ainhoa Tirapu eta Gorka Iraizoz egongo dira platoan. Sevillan Athletic eta Bartzelonaren artean gertatzen denaren berri Janire Fraguak emango du. Saioak finalean gertatzen diren bizipen eta ikuspuntu desberdinak plazaratzea du helburu, eta horretarako, entrenatzaile, jokalari eta hainbaten testigantzak bilduko ditu.


Etapa honetan, zirkulu erdi itxurako bidea egingo dugu, Gasteizko Mendien mendebaldeko gailurrak zeharkatuz, eta berdin Tuio mendi gehienak. Armentia herritik abiaturik, herri hori Ezkibelgo Gazteluarekin lotzen duten gailurrak igaroz joango gara. Gain horietako antenen ondotik igaro eta gero, Santio bidean behera jaitsiko gara, Argantzun arte, eta handik berriro gora egingo dugu, Tuioko mendiak zeharkatzeko. San Vitores lepotik Zubilanaraino jaitsiko gara, malkarrean behera.\nOrdutegiak ibil-denborei dagozkie, atsedenaldiak kontuan izan gabe.\nl GASTEIZ Altuera : 550m Distantzia : 0,0Km Ordutegia : 0h00m\nArmentiatik abiatuko gara; hantxe jaio zen San Prudentzio, Arabako patroia; urtero, apirilaren 28an erromeria herrikoi bat ospatzen da bertan. Hegoaldera jo, eta berehala topatuko dugu Armentiako basoa; han bide batzuk ikusiko ditugu, arrastoekin. Basoa iparraldetik inguratzen duen bidea hartu, eskuinera, arrasto horiei jarraituz, eta laster gara errepide batean; Ezkibelgo baserrietara doa errepidea, han handik joko dugu 300 bat metroan, eta gero eskuinera bide zabal bat hartuko dugu, baso txiki batera jaisteko. Bide bat zeharkatu, aurrera jarraitu eta soro batzuk inguratuko ditugu mendebalderantz, eta han bi mendi-bizkar ikusiko ditugu; handiena da Ezkibel, ezkerrekoa.\nBerriro bide zabal batera iritsiko gara, eta handik ezkerrera igoko gara, hegoalderantz. Ezkibel mendia inguratuz, laster gara Ezkibel auzoko baserrietan, eta han zutabe bat ikusiko dugu seinaleekin. Eskuinera jo (Gaztelu jartzen duen bidetik) eta bide estu batetik baso batera igoko gara. Azkar goaz goraka, eta gailurra jo aurretik, ikustoki natural bat topatuko dugu, handik ikuspegia ikusteko. Laster gara gailurrean; antzinako dorre zahar baten hondakinak ikusiko ditugu.\np EZKIBEL gaina Altuera : 815m Distantzia : 4,0Km Ordutegia : 1h00m\nGailurretik, iparraldera Gometxa gaina ikus dezakegu (769 m), eta bertan antena. Urrunago, Jundiz industriagune izugarria, eta eskuinetara hiriburua.\nBasora sartzen bidetik joko dugu, goitik behera, ezkerrerantz. Gora datorren bidearekin topo egin aurretik, eskuinera bide estu bat hartuko dugu, hegoaldera jaisteko, bide zabal batera heldu arte. Han, ezkerrera jo, belarrez estalitako bide zabal batean zehar, harizti batean zehar. Ezkerretara pista bat utzi (Ezkibelgo baserrietara baitoa) eta harrizko pistan barrena joango gara, Arenal gaina harrapatu arte; handik Zaldiaran gainaren (975m) iparralde zuhaitzez estalia ikus dezakegu, antena handi eta guzti; gurutze bat ere badago. Bide zelaian barrena jarraitu, eta eskuinera jiratzean, pagadi batera sartuko gara. Gailurrera doan bidea utzi, eta iparraldea inguratuz, Gasteizko Mendien gailu-segidara iritsiko gara, Santa Gadea bizkarrera. Ezkerretara, Zaldiaran gaina dugu; guk eskuinera joko dugu, eta Zumenltzu lepora jaitsiko gara. Bide zabala eskuinetara utzi, eta pago handien artetik igaroko gara, aldapa gogorra igoz, iparraldea inguratuz, antenaraino iristeko; hara bide labur bizkorretik igoko gara.\np BUSTO Altuera : 978m Distantzia : 8,0Km Ordutegia : 2h15m\nAlto del Silo ere deitzen diote; erpin geodesiko bat dago bertan, eta postontzi txiki bat. Oso gertu, telebista-antena bat dago, inguruetako Zaldiaran eta San Migelen bezalaxe, eta hori dena telebista pribatuak ugaritu direlako. Gasteizko Mendietako paraje horien ezaugarriak dira hiru antena horiek, urrutitik ikusten baitira.\nBusto eta San Migel gainak lotzen dituen bide zabalean barrena joango gara, eta bidean ez aspertzeko, hura utzi eta beste estuago bat hartuko dugu, amildegiaren ertzetik, pixkanaka iparraldera hurbiltzeko. Orain beste zuhaitz batzuk topatuko ditugu, arteak; haien azpitik igarotzeko batzuetan makurtu egin beharko dugu.\nBiarrate mendatetik igarota, aldapa belazetsuan gora San Miguelera iritsiko gara.\np SAN MIGUEL Altuera : 944m Distantzia : 9,5Km Ordutegia : 2h40m\nGailur honetan ez dago seinalerik ez postontzirik; antena bat bai, ordea. Inguruko baseliza batek eman zion izena; XVI. mendekoa da. Iparraldean Badaiako mendi biribilak dauzkagu, Oteros gailurrik altuena duela; oinean, Langraiz herria. Mendebaldean, Tuioko mendiak daude, eta horien eskuinetara Zubilana herria, Tetxa amildegiaren ondoan.\nAmildegiaren ertzetik hego-mendebalerantz joko dugu, lur zabalean, gero San Miguel mendatera jaisteko. Hurrengo mendi-bizkarrera igo, eta handik Gaztelu Handi eta Txiki izeneko azken bizkarrak ikusiko ditugu, eta beherago mendi-lepoa; handik igarotzen ziren Erdi Aroan merkatariak eta erromesak, Conchas de Argantzuko pasabide arazotsutik ez igarotzearren. Mendi-lepo horretara jaitsiko gara, eta, gainik gain joateari utzita, eta hegoalderantz joko dugu, Santiobideko arrasto horien atzetik.\nAzkar jaitsi, eta Villanueva de Oca herritik gertu beste bide bat hartuko dugu eskuinera; argi-indarraren kableen azpitik eta ur-biltegi baten ondotik igaroko gara; biltegia baso eta saien marrazkiz apainduta dago. Mendebalderantz goaz, pista bat topatu arte; han ezkerrera jo, eta Argantzunera doan errepidera irtengo gara. Hura zeharkatu, eta hegoaldera doan pista bat hartuko dugu; 200 bat metrora utzi, eta eskuinera bide bat hartuko dugu, bi soroen artean barrena. Argantzundik gertu, bidea estuagoa da, eta soroaren ertzetik joan beharko dugu, autobidea egiten ari diren puntura iritsi arte. Ezkerrera, pista batek Argantzun sarreraraino eramango gaitu, baina aurrena errepidea zeharkatu beharko dugu, aurrera alde batera eta gero bestera, eta trenbidea ere zeharkatu beharko dugu.\nl ARGANTZUN Altuera : 490m Distantzia : 16,0Km Ordutegia : 4h15m\nArgantzun Trebiñorekin batera Trebiño konderriko herririk garrantzitsuena da. Nafarroako erresumaren mende egon zen hau ere, eta Gaztelaren inbasioa izan zuenean, eskubide guztiak galdu zituen, eta Trebiñoren mende geratu. Betidanik pasabide garrantzitsua izan da, Boquete edo Las Conchas deritzen haitzarteen ondoan baitago; haitzartea Zadorra ibaiak egindako da, eta bi aldeetan gazteluak zeuden, bidea zaintzeko.\nKalean aurrera, elizaraino iritsiko gara. Haren aurrean, Zadorra ibaira doan bide bat hartuko dugu, zubi gainetik igaro (handik doan errepidea Tuioraino iristen da). Beste aldean atsedenleku bat dago, zerbait jateko.\nErrepidean aurrera jo, futbol-zelaiko sarrera ezkerretara utzi, eta eskuinetara dagoen pista ere utzi egingo dugu. Eskuinetara agertuko den hurrengo pista hartu behar dugu, errepidea utzi eta Tuioko mendietara abiatzeko. Pistak eskuinera egiten duenean (mendiak inguratu eta Las Conchas aldera joateko), guk ezkerretara joko dugu bide zabal bat hartuta, eta borda batera iritsiko gara; oilategi bat dauka. Handik gora jarraituko dugu bide zabalean zehar, lepora iritsi arte, gailurraren eskuinetara.\nMendi-lepoan, pista utzi eta bide estu bat hartuko dugu, basoan barrena, alanbre-hesi bateraino. Beste aldera igaro eta ezkerrera joko dugu; aurreraxeago, pista gurutze bat ikusiko dugu, eta han eskuinera joko dugu, gailurraren inguruetara doan pista hartuta. Bide labur bat egin, eta erpin geodesikora helduko gara.\np TUIO GAINA Altuera : 805m Distantzia : 20,0Km Ordutegia : 5h20m\nGailur honetan zegoen Las Conchas pasabidea zaintzen zuen gaztelua; idazki batean ipintzen du Tuioko Gazteluan gaudela. Han izan ginen egunean, hiru "jaiotza" ikusi genituen bertan, haietako bat erpin geodesikoaren gainean.\nPistara itzuli eta ipar-mendebaleko bidea hartuko dugu, iparraldera dagoen amildegiaren ertzetik. El Canto lepora iritsiko gara, hesi bat zeharkatu eta hurrengo bizkarreraino jarraituko dugu. Harripilak ikusiko ditugu, bidea seinalatuz; pista bat ezkerretara utzi eta aurrera jarraituko dugu San Vitores gaina harrapatu arte.\np SAN VITORES Altuera : 891m Distantzia : 23,0Km Ordutegia : 6h10m\nTuio mendietako gailurrik garrantzitsuena da, Zadorra eta Baias ibaien artean, eta orobat Argantzun eta Pobes herrien artean. Gorenean erpin geodesiko bat dauka eta bi postontzi berezi, katedral batekin bata eta aterkidun motxila batekin bestea. Eguberrietako ezaugarriak ere ageri dira, jaiotza batekin. Iparraldera, Tetxa mendiartea ikus dezakegu, Baias ibaiak egina, Zubilana herriaren alboan.\nBi estu batean aurrera jarraituko dugu, harripilez seinalaturik, basoan sartu, ezkerrera jiratu eta pista batera jaitsiko gara. Eskuinera igo, eta berriro gaina hartuko dugu. Behera jarraitu, artadi batera sartu eta sigi-saga jarraituko dugu mendi-leporaino (mugarri zuri bat dago).\nGainaldea utzi, eta iparraldera jaitsiko gara, harri tartean beheraka, bide zikin batean barrena, alanbre-hesi batera heldu arte. Haren ondotik behera jarraituko dugu, baso itxian hori baita bide bakarra. Azkenean, aska batera helduko gara, eta beste aldean pista bat aurkituko dugu. Alanbre-hesia igaro eta pistan behera jarraituko dugu, Langraiz eta Pobes lotzen dituen errepideraino. Zeharkatu, eta pistan aurrera jarraituko dugu, Armiñon-Bilbo autobidera iritsi arte; azpiko tunel batetik zeharkatu, eta beste aldean eskuinera bide bat hartuko dugu, Zubilanako elizara heltzeko.\nl ZUBILLANA Altuera : 537m Distantzia : 27,5Km Ordutegia : 7h15m\nMorillas herriarekin bat eginik dago herri hau, Baias ibaiaren gaineko zubi estua bitarteko. Herri horiek Tetxa mendiartearen ondoan daude (Baias ibaia egindako mendiartea da), eta Badaia mendiak eskuinetara geratzen dira, eta Arkamu ezkerretara. Dirudienez, Tetxa izena atetxatik dator (atetxoa). Gainera, inguru bitxiaz gain, gizakiak zenbat hondatu duen ere ikus dezakegu, izan ere hain leku estutik aspaldiko errepidea, trenbidea eta A-68 autobidea igarotzen baitira.


Ekainaren 6an hitzordua duzu XVII. Foro Ekonomistak-ekin Gipuzkoan — LABORAL Kutxa\n30 maiatza, 2019 | argitaratuta LABORAL Kutxa\nALCE Fundazioarekin batera, XVII. FORO EKONOMISTAK GIPUZKOAren partaide gara, eta, oraingoan, gunea “aldaketa klimatikoa eta enplegua: aukerak eta erronkak” izango da, datorren ekainaren 6an, Donostiako Kursaalean.\nHainbat hitzaldi eta enpresa-munduko profesionalen saio bat izango ditugu, tartean Ekonomia-arloan pertsona ezaguna, interes orokorreko hitzaldia emango duena; alegia, edizio honetako protagonista Sara de La Rica Goiricelaya izango da, Ekonomian Katedraduna Euskal Herriko Unibertsitatean eta Ekonomistak 2018 Saria eskuratutakoa. Aldaketa klimatikoaren eta enpleguaren inguruan duen ikuspegia azalduko digu.\n18:30-19:00 Harrera eta identifikazioa\nBertara joatea doakoa da. Informazio gehiago web ofizialean.\nSara de La Rica “2018ko ekonomista”\nIaz, ekonomialariek Sara de la Rica saritu zuten, nazioartean saritua, inmigrazioa, lan-merkatua, emakumea edo pobrezia bezalako gaien inguruan irtenbideak bilatzen aritzeagatik. Balio horiek lantzen ditu, baita ere, Ekonomisten Euskal Elkargoak.\nAurreko lau ediziotan, Saria honako hauek jaso zuten: Pedro Luis Uriarte, José Ignacio Martínez Churiaque, Mª Carmen Gallastegui eta Jesús Mª Villambrosa.\nSari horren bitartez, Ekonomisten Elkargoaren asmoa da publikoki saritzea ekonomia eta enpresa-ereduak edo gizartearenak garatzen laguntzen duten pertsonak edo erakundeak, banaka edo taldean aritzen direnak, izan publikoak edo pribatuak, era horretan, enpresa-arloko balioak, balio sozialak edo gizon-emakumeen balioak sustatuaz.